text:
Lógin sigur, at man skal vera minst 15 ár fyri at hava kynsligt samband.
Hítir
Eitt avlangt hylki úr ógvuliga tunnum gummi, sum verður rulla uppá standandi murtin áðrenn samlegu og, sum verður fyribeint eftir samlegu. Heldur aftur sáðkyknunum, so tær ikki sleppa framat lívmóðirini og harvið egginum. Hítin er einasta fyribyrging, sum verjir báðar partar móti seksuelt bornum sjúkum, sum eitt nú Klamydia og HIV/AIDS. Fyri at hítin kann vera so trygg sum møguligt, so ertýdningarmikið at hon verður nýtt á rættan hátt. Hítir kunna keypast á Apotekinum og flest øllum handlum, kioskum o.s.fr.
TRYGD: Upp til 97% um hítin verður nýtt á rættan hátt.
P-bollar
Tablettir, sum innihalda hormonini østrogen og gestagen. Skulu takast í 21 dagar, síðan 7 daga steðgur. Hindra eggloysn við at steingja fyri teimum kynshormonum, sum leysgeva egg. P-bollar ávirka slímhinnuna í lívmóðirini soleiðis, at møguliga gitin egg ikki kunnu festa og menna seg. Harafturat ávirkast slímið í lívmóðirhálsinum, so hon gerst trek og ógjørlig hjá sáðkyknum at treingja ígjøgnum.
TRYGD:Næstan 100% um p-bollarnir verða tiknir regluliga
Mini p-bollar
Tablettir, sum bara innihalda hormonið gestagen. Takast hvønn dag somu klokkutíð. Onkur sløg av mini p-bollum steðga, eins og p-bollin, eggloysnini. Hjá nógvum kvinnum ávirkast slímhinna í lívmóðirini á sama hátt, sum av p-bollum soleiðis, at møguliga gitin egg ikki kunnu festa seg og mennast. Gera slímhinnuna treka og ógjørliga hjá sáðkyknum at treingja ígjøgnum. Finnast eisini í eini hádosis útgávu, sum virka næstan sum p-bollar. Hesir mini-bollar, skulu, eins og p-bollar, takast hvønn dag.
TRYGD: Uml.: 98% um mini p-bollarnir verða tiknir hvønn dag, sama klokkutíma.
P-ringurin
Ein bleytur, liðiligur plastringur (5,4 cm í tvørmáti), sum, eins og p-bollin, inniheldur hormonini østrogen og gestagen, men í smærri mongdum. P-ringin skal gentan sjálv seta upp á pláss í móðirskeiðini, har hann skal sita í 21 dagar. Síðan verður hann tikin úr og fyribeindur. Í sjey dagar verður steðgur, áðrenn ein nýggjur P-ringur verður settur upp.
Ringurin gevur frá sær lítla mongd av kvinnuligum hormonum, sum seyra inn í blóðræsirnar gjøgnum skeiðsveggin, og hava sama virknað sum p-bollar.
TRYGD: Næstan 100%, um rætt verður atborið
P-plástur
Eitt tunt plástur, sum verður sett á húðina og inniheldur hormonini østrogen og gestagen, eins og p-bollar. Verður sitandi á húðini eina viku í senn, síðan burtubeint. Eftir 21 dagar verður hildin steðgur í sjey dagar. Gevur frá sær lítlan skamt av kvinnuligum hormonum, sum seyra inn í blóðrásina gjøgnum húðina og virka eins og p-bollin.
TRYGD: Næstan 100%, um rætt verður atborið
P-stavur
Ein klænur stavur (4 cm til longdar og 2 cm í tvørmáti), sum inniheldur hormonið gestagen. Verður av lækna lagt undir húðina, á innari síðuni á yvirarminum. Er virkin í trý ár. Gevur spakuliga frá sær eitt sindur av kvinnuliga hormoninum gestagen, sum fer í blóðið og hindrar eggloysn. Harumframt ger taðslímhinnuna treka og ógjørliga hjá sáðkyknum at treingja ígjøgnum.
TRYGD: Næstan 100%
Snyril (spiral)
Lítil plastikklutur, sum verður settur upp í lívmóðirina av lækna. Tað eru fleiri snið á marknaðinum. Koparsnyrilin/spiralurin er umvundin við kopari, og kann verða sitandi í 5-8 ár. Hormonsnyrilin/spiralurin er virkin í 5 ár, og er gjørdur við plasthylki, sum letur frá sær hormonið gestagen í lívmóðirini. Bæði sløgini skulu takast úr hjá lækna.
Koparsnyrilin (koparspiralurin)
Ávirkar umhvørvið við lívmóðirhálsin, soleiðis at sáðkyknur illa fáa flutt seg, umframt at lívmóðirveggurinikki letur møguliga gitin egg seta seg fast.
TRYGD: Umleið 98%
Hormonsnyrilin (hormonspiralurin)
Gevur spakuliga frá sær eitt sindur av kvinnuliga hormoninum gestagen, sum m.a. ávirkar slímið í lívmóðirhálsinum.
TRYGD: Omanfyri 99%
Pessar:
Gummihetta við bleytum, fjaðrandi ringi um rondina. Finst í ymsum støddum. Læknin tekur mát, og gentan setur sjálv pessarin upp í móðirskeiðina innan samlegu. Skal verða sitandi 6-8 tímar eftir síðstu samlegu. Letur aftur fyri lívmóðirmunnan soleiðis, at sáðkyknur ikki finna veg upp í lívmóðirina. Skal brúkast saman við sáðdrepandi kremi.
TRYGD: Upp til 97% um rætt verður atborið, saman við sáðdrepandi kremi.
Femidom
Kremviðgjørt gummihylki við tveimum ringum (ein uttari og ein innari) í hvør sínum enda, sum verður sett upp í skeiðina. Verður sett upp áðrenn samlegu og fyribeint aftaná. Innari ringurin hjálpir til at seta femidomið rætt, og hindrar sáðkyknunum at sleppa upp í lívmóðirina. Uttari ringurin, sum er opni endin av hylkinum, verður verandi uttanfyri skeiðina.
TRYGD: Upp til 97% um femidomið verður brúkt rætt við hvørja samlegu. Kann nýtast saman við sáðdrepandi kremi
P-sproyta
Innspræning við hormoninum gestagen. Verður gjørt av lækna uml. 3. hvønn mánaða. Hindrar eggloysn við at steðga kynshormoninum, sum loysir eggið. Ávirkar slímhinnuna soleiðis,at møguliga gitið egg ikki kann festa seg og mennast. Ger slímhinnuna treka og ógjørliga hjá sáðkyknum at treingja ígjøgnum.
TRYGD: Næstan 100%
Neyðfyribyrgjan/Angribollin
Tablettin/tablettirnarkunna*** útseta eina eggloysn, umframt at tær hindra egginum í, at seta seg fast í slímhinnuna í lívmóðirini. Verður brúkt fyri ikki at gerast við barn eftir óvarda samlegu. Neyðfyribyrging fæst í handkeypi á Apotekinum.
Tablettin/tablettinar skulu helst takast innan 24 tímar og seinast 72 tímar eftir samlegu. Virkningurin fellur skjótt, soleiðis at um tablettin/tablettirnar vera tiknar:
- innan 24 tímar er trygdin umleið 95%
- millum 24 – 48 tímar er trygdin umleið 85%
- millum 48 – 72 tímar er trygdin bert umleið 58%
Neyðfyribyrging eigur ONGANTÌÐ at verða nýttí staðin fyri vanliga fyribyrging.
*** “hormonindholdet i hver pille svarer til indholdet i 25 stk. minipiller”
Meira upplýsing har: Angribollin
KELDUR
Gigni: http://www.gigni.fo//index.asp?pID={B9493362-336A-4891-BF9F-0EA3C116243B}
Apotek: http://www.apotek.fo/god-rad/fyribyrging/
Abortion Pill Reversal
http://abortionpillreversal.com/
Professor: P-piller er ikki ufarlige
http://politiken.dk/forbrugogliv/sundhedogmotion/ECE2813022/professor-p-piller-er-ikke-ufarlige/


c: text/html

text:
Vitrunnin sátt og semja í makrelmáli
Hóast stóra politiska makrelósemju landanna millum, so samarbeiða granskingarstovnar og vinnufeløg í Norðurlondum og Canada um at loysa hetta stríðið í sátt og semju.
Yvirvalda sundurlyndi og samlyndi serfrøðinga
Eftir at makrelur (Scomber scombrus L.) í miklum meingi er komin norður eftir og inn í føroyskt og íslendskt havøki og stór áhaldandi norðurlendsk-europeisk politiskt ósemja er íkomin um rættin til hetta virðismikla tilfeingi, so hava stillfør fróðarfólk í Íslandi, Noregi, Canada og Føroyum tikið seg saman í ein granskingarbólk fyri at lýsa og loysa málið við vitrunnari ellar rationellari framferð. Eitt av endamálunum hjá hesum granskingarbólki er at finna út av stovnauppbýtinum av makreli í Norður-Atlantshavinum eins og veita høgt kvalifiseraða ráðgeving um, hvussu hetta marina tilfeingið kann umsitast burðardygt. Eitt annað endamál er at loysa stóra politiska trætumálið um býti og gagnnýtslu av makrelinum í Norður-Atlantshavinum skynsamt. Og grundað á vunnu vitanini frá verkætlanini, so er meiningin harafturat at spáa um hvussu makrelurin fer at ferðast í næstu framtíð orsakað av mannaelvdum og náttúrligum veðurbroytingum.
Framkomnar genetiskar kanningar
Samstarvsbólkurin er samansettur av umboðum frá granskingarstovnum, universitetum og marina ídnaðinum í nevndu londum. Meiningin er at gera framkomnar genetiskar kanningar, sum saman við ymsum upplýsingum so sum veiðuknattstøðu, veiðutíð, dýpi, temperaturi, vekt, longd og kyni kunnu geva eina greiðari mynd av teimum ymsu stovnunum. Vitan frá hesum rannsóknum skal harafturat fáa greiði á hvussu blandingsstovnurin er samansettur, eftir at hesin soltni, svangi og stóri stimi er komin norður á beitisleiðirnar í føroyskum og íslendskum gróðrarríkum havøkjum at eta seg stóran og feitan og harvið helst skerja føðslugrundarlagið hjá øðrum meiri staðbundnum djórum.
Makrelstovnar og nDNA markørar
Verkætlanin fer eisini at meta um hvaðani makrelurin í íslendskum, norskum og føroyskum havøkjum kemur. Harafturat verður áherðsla løgd á at avgera um norðureystur-atlantiski makrelurin er ein panmictisk populatión ella felagsstovnur við uppruna í Europa ella ei. Projektið fer eisini at framleiða kunnleika um skifti í ferðingarmynstri orsakað av umhvørvisbroytingum eins og geva betri innlit í útbreiðsluna í Norður-Atlantshavinum. Hetta er fyrstu ferð, nDNA-markørar (nDNA = kjarnuDNA, DNA = deoxyribonucleic acid) saman við lívfrøðiligum og umhvørvisligum upplýsingum verða nýttir til at eyðmerkja makrelstovnar í Norður-Atlantshavinum.
Nýggj sekvenseringstøkni
Ílegu-amboðini ella genetisku tólini, sum fara at verða ment í verkætlanini, fara at gera tað møguligt hjá fiskiídnaðinum at skilja stovnar frá hvørjum øðrum í veiðu av blandingsstovni og harvið menna eitt munagott háttalag at umsita marina tilfeingi skilagott. Genetisku amboðini í umbúna verða grundað á nýggja sekvenseringstøkni, sum fer at gera tað møguligt at menna genetiskar markørar munandi bíligari.
Breiða verkætlanarendamálið kann býtast í hesi parta-mál
a. Menna nýggjar genetiskar markørar við at nýta framkomna sekvenseringstøkni.
b. Nýta nýggju markørarnar til genetiska greining av makrelsýnum frá ymsum gýtingarøkjum og veiðustøðum í íslendskum, føroyskum, norskum og canadiskum sjógvi. Hesar genetisku greiningarnar umfata ílegu-margfeldi og stovna-eyðmerking.
c. At menna ein genetiskan datagrunn, sum eisini umfatar lívfrøðiligar og umhvørvisligar upplýsingar um makrelstovnar í Norður-Atlantshavinum.
d. At veita fiskiídnaðinum, stjórnum, altjóða felagsskapum, fiskiveiðufelagsskapum, vísindafólkum, íløgumenniskjum og pengaísetarum vitan um burðardygga umsiting av marinum livandi tilfeingi.
Fígging
Teir tíggju luttakandi íslendsku, føroysku, norsku og canadisku partarnir í verkætlanini arbeiða í løtuni hvør sær og saman við at søkja eftir fíggjarligum styrki frá ávikavist nationalum og internationalum grunnum fyri at kunna fremja verkætlanina í verki. Verður verkætlanin mett verd at stuðla av metingarliðum fíggjargrunna tjóða, so fer verkætlanin av barkastokki beinanvegin.
Náttúruvísindadeildin á FF
Hóast fíggjarliga niðurpínd, fátæk og virksemisskerd í ólukkumát, so luttekur Náttúrúvísindadeildin á Fróðskaparseturi Føroya eftir førimuni virkin í verkætlanini í sátt og semju saman við Universitetum, granskingarstovnum og vinnufeløgum í øðrum norðurlondum og Canada.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...

robotstxt: allowed

filter: keep


text:
Grind deyð í Sandavági
Pressemeddelelse • Aug 12, 2015 19:10 GMT
Í dag kl. 16:02 fekk politiið fráboðan um, at ein grind var sædd tætt við land eystan fyri Trøllkonufingur.
Sýslumaðurin avgjørdi, at grindin skuldi rekast og haldast til í Sandavági.
Grindin bleiv rikin inn á Sandavág og kl. 17:50 vóru millum 80-100 hvalir deyðir.
Politiið var á staðnum fyri at tryggja lóg og landaskil, bæði á sjógvi og landi.
5 persónar frá Sea Shepherd blivu handtikin á sandinum í samband við drápið. Tey eru øll skuldsett fyri brot á grindalógina.
3 av teim handtiknu blivu afturhildin av civilum føroyingum og latin politinum á staðnum. Politiið vil fegin í samband við hesar føroyingar.
Tey verða biðin um skjótast tilber, at seta seg í samband við politiið á tlf. 35 14 48
Tað hevur enn ikki eyðnast politinum, at leggja hald á ein RIB bát hjá Sea Shepherd, ið forstýraði rakstrinum av grindini.
Politiið hevur í løtuni ikki fleiri viðmerkingar til málið.
Pressutalsmaður: Jón Klein Olsen, varapolitiinspektørur
Politiet på Færøerne opretholder tryghed, sikkerhed, fred og orden, ved
- at forebygge, standse, efterforske og forfølge strafbare forhold
- at samarbejde - samt yde bistand og service til andre - indenfor politiets, anklagemyndighedens og sysselmændenes områder.


text:
Kiran Jóanesarson
10.11.2014 - 16:34
> Vinna & Tøkni > Fiskivinna
Trolarin Akraberg liggur í løtuni uttan maskinorku og bíðar eftir hjálp frá vaktarskipinum Tjaldrinum.
Akraberg var ávegis til fiskiskap við Bjarnoynna tá ið skipið fekk trupulleikar við maskinuni. Sum skilst lekur motorurin smyrjiolju.
Í løtuni liggur Akraberg einar 8 fjórðingar norður úr Kallinum, varð upplýst fyri Portalinum fyri løtu síðan.
Tjaldrið er á veg eftir Akraberg, og skal sleipa trolaran á Fuglafjørð har trupulleikin verður gjørdur aftur. So skjótt arbeiðið er liðugt fara teir til fiskiskap.
Akraberg hevur eitt sindur av kvotu við Bjarnoynna, og tá ið tann kvotan er fiskað, skal veiðan væntandi leggjast upp í Noreg, og so fer Akraberg í Barentshavið at royna, verður upplýst fyri Portalinum í morgun.
Akraberg hevur ligið á Klaksvík í góðar seks vikur har ymiskt arbeiði er gjørt við verksmiðjuna umborð.


text:
Orð: Páll Isholm
Lag: Jákup Zachariassen
Í dag eg kenni vónin aftur er – í míni verð
Tí tín káti látur í mær birtir ljós
Nú vit aftur taka stev fram á lívsins ferð
Nú vit aftur kunnu halda somu kós
Men eg veit at brotasjógvar lúra handan sýn
og eg veit teir bróta kunnu hvønn ein dag
ivin sníkir seg til mín og eg teski tá til tín
hesi ljóð til hetta fagra ástarlag
Niðurlag: At eg elski teg, elski bara teg
Tú ert sólin sum í lívi mínum sær
Um tú fevnir meg, so skal eg kyssa teg
Mín elskaða ver tú mær altíð nær
Enn reka heitir kærleiksstreymar okkum báðum við
og tín søti angin sveimar móti mær
sum vit ofta hava notið saman lið við lið
okkar‘ loyndarmál eg goyma vil við tær
Og øll minnini eg klæði nú í tónaorð
Øll tey minnini ið ljóma blítt í mær
Hetta eru fátøk orð, men tey lýsa kærleiksspor
ið eg stigið havi hond í hond við tær
Niðurlag: Ja eg elski teg, elski bara teg
Tú ert sólin sum í lívi mínum sær
Um tú fevnir meg, so skal eg kyssa teg
Mín elskaða ver tú mær altíð nær


text:
Í SMS er felags umbýtingartænasta galdandi fyri allar handlarnar í húsinum. Viðskiftafólk kunnu tí trygt handla hjá okkum og fáa somu umbýtingartænastu í øllum handlum, tá tey hava keypt eina vøru, sum tey ynskja at býta um - eisini um vøran er ein gáva.
Í sambandi við jólahandilin veita handlarnir eina serliga jólagávu-umbýtingartænastu. Hendan tænasta hevur við sær, at tú longu frá 1. november kanst keypa eina jólagávu, ið kann verða býtt um í seinasta lagi 6. januar 2018. Umframt hesa hava vit eisini serliga gávu-umbýtingartænastu.
Galdandi umbýtingarrættur í SMS
Tann, ið hevur keypt eina vøru, kann býta hana um, fáa áognarseðil ella fáa peningin aftur, um treytirnar niðanfyri verða fylgdar:
1) at keyparin við kvittan kann prógva, at vøran er keypt í viðkomandi handli fyri ikki fleiri enn 12 døgum síðan (allir dagar íroknaðir), og
2) at vøran er í sama standi, sum tá ið hon varð keypt.
3) Umbýtingarrætturin er tó ikki galdandi fyri køli- og frystivørur.
Útsøluvørur og tilboðsvørur
Hevur tú keypt eina vøru á útsølu ella upp á tilboð, kann hon ikki býtast um, og goldin peningur verður ikki endurgoldin.
Serlig umbýtingartænasta fyri jólagávur
Henda tænasta er galdandi í øllum handlum í SMS frá 1. november til og við 6. januar. Í hesum tíðarskeiði verður eitt serligt jólamerki klistrað á príslepan. Hetta merkið gevur kundanum rætt til at býta vøruna um ella fáa ein áognarseðil fyri vøruna. Treytin er sjálvandi, at vøran er í lagi. Hesin rættur er galdandi til og við leygardegnum 6. januar 2018.


text:
KT-Kvik 2018 Leygardagin 24. februar verður skipað fyri Grand Prix kapping í skúlanum í Kollafirði. Øll eru vælkomin at luttaka, bæði roynd og óroynd. 100 nýbakaðar ókeypis pannukøkur við róma verða serveraðar til bæði luttakarar og áskoðarar 😊Les meira »
Innbjóðing til Føroyameistaraheitið fyri einstaklingar 2018
Innbjóðing til FM fyri einstaklingar 2018 Havnar Telvingarfelag bjóðar saman við Talvsambandi Føroya til føroyameistaraskapið í talvi fyri einstaklingar í 2018.Les meira »
Havnin økir
Tvey umfør í landskappingini í talvi fyri lið vórðu avgreidd í Sandavági leygardagin. Oddaliðið hjá Havnar Telvingarfelag otaði seg eitt stig aftrat frá harðastu kappingarneytunum úr Sandavágs Talvfelag. Munurin er kortini einans tvey stig millum liðini.Les meira »
Tvíumfarið verður telvað í Sandavági
Tvíumfarið 17.02.2018 verður telvað í Skúlanum á Giljanes í Sandavági. Byrjað verður kl. 10.00. Seinna umfar byrjar kl. 16.00.Les meira »
NM frásøgn: Dagur 3
Føroysku umboðini koma heimaftur við í alt 16 stigum úr NM-kappingini í Finnlandi.Les meira »
NM 2018: Janus og Luitjen fingu bestu úrslitini
Í dag vórðu tvey tey seinastu umførini telvaði, og tað var sera nær við at Føroyar endaðu á heiðursmerkjaplássunum í tveimum av bólkunum.Les meira »
NM frásøgn: Dagur 2 (Foreldrini greiða frá)
Nú annar dagurin er farin afturum, hava føroysku telvararnir fingið 11½ stig tilsamans, sum er áleið á støði við árini frammanundan. Janus Skaale hevur tó skarað framúr, og liggur hann á einum deildum øðrum plássi. Hann var styrkismettur nr. 10 í B-bólkinum undan kappingini, men enn hevur hann ikki tapt. Í morgin fær hann tó truplan dyst móti Toivo Keinanen, sum liggur einsamallur á fremsta plássi í bólki B.Les meira »
NM frásøgn: Dagur 1
Nú fyrstu tvey umførini í NM-kappingini fyri skúlaungdóm eru avgreidd, kann ikki sigast annað enn, at føroysku telvararnir eru komnir væl frá byrjan. Í alt 5½ stig eru komin til høldar.Les meira »
Talvkapping fyri børn og ung sunnudagin 18. februar
Talvkapping fyri børn og ung verður í Sandavági sunnudagin 18. februar kl. 14. Telvað verður í Talvhúsinum (gamla Føroya Banka). Øll eru vælkomin at vera við, bara man dugir mannagongdina. Telvað verður í 5 aldursbólkum: • 2 flokkur og yngri • 3 og 4 flokk • 5 og 6 flokk • 7 og 8 flokk • 9 flokk og 10 flokkLes meira »
Finnbjørn Vang vinnari av Kjølur Open 2018
Um vikuskiftið varð árliga Kjølur Open kappingin telvað í Klaksvík. Við vóru 13 telvarar, og telvaði vóru 7 umfør, harav trý tey fyrstu vóru kviktalv.Les meira »


text:
Sí, hetta einans havi eg funnið, at Guð hevur gjørt mannin reiðiligan; men teir hava uppsøkt mangar uppfinningar.
( Prædikarin 7:29 FKJ )
Og Guð sá hvørt ting sum hann hevði gjørt, og sí, tað var sera gott. Og kvøldið og morgunin vórðu hin sætta dagin.
( Genesis 1:31 KJB )
21 Av tí at, tá ið teir kendu Guð, dýrðmettu teir hann ikki sum Guð, eiheldur vóru takksamir; men gjørdust fáfongdir í sínum ímyndanum, og teirra fávitskuta hjarta varð myrkjað.
22 Váttandi seg sjálvar at vera vísar, gjørdust teir dárar,
23 Og broyttu dýrd hins óforgongiliga Guðs yvirí eina mynd, gjørd lík forgongiligum manni, og fuglum, og ferføttum djórum, og skriðkyktum.
24 Hvørsvegna Guð eisini gav teir upp til óreinsku, gjøgnum girndirnar av teirra egnu hjørtum, at vanæra síni egnu likam sín ámillum:
25 Hvørjir broyttu sannleika Guðs yvirí eina lygn, og tilbóðu og tænaðu skapninginum meiri enn Skaparanum, sum er vælsignaður um ævir. Amen.
26 Av hesi grund gav Guð teir upp at ringum lystum: tí at sjálvt teirra kvinnur broyttu tað náttúrliga brúkið yvirí hatta sum er ímóti náttúru:
27 Og somuleiðis eisini menninir, farandi frá tí náttúrliga brúkinum av kvinnuni, brendu í síni girnd hvør móti øðrum; menn við monnum virkandi hatta sum er ósømiligt, og móttakandi í sær sjálvum tað viðurlag villu sínar sum var hóskiligt.
28 Og enntá sum teim líkaði ei at afturhalda Guð í kunnleika sínum, gav Guð teir yvir til eitt afturkastiligt sinni, at gera hasar lutir sum eru ikki sømiligir;
29 Verandi fyltir við allari órættvísi, siðloysi, vondsku, ágirnd, illviljaskapi; fullir av øvund, morði, trætnaði, sviki, óndskapi; teskarar,
30 Bakbítarar, hatarar av Guði, hatursfullir, hugmóðigir, reyparar, uppfinnarar av illum tingum, foreldrum ólýdnir,
31 Uttan skil, sáttmálabrótarar, uttan náttúrligan alsk, ósemjiligir, ómiskunnsamir:
32 Hvørjir, kennandi dóm Guðs, at teir, sum fremja slíkar lutir, eru verdigir til deyða, ikki einans gera hinar somu, men hava hugnað í teimum sum gera teir.
( Róm. 1:21—32 FKJ )


text:
Í 1990 kom tónleikaverkið, "Tornið við heimsins enda" út í samband við 90 ára føðingardag William Heinesens. Tað vóru brøðurnir Oddur og Ólavur Jacobsen umframt Jóhann Petur Andreasen, sum skrivaðu tónleikin til verkið, ið telir níggju skeringar. Tónleikurin byggir á tekstir eftir William Heinesen við tveimum undantøkum, Mattheus og Longsul, sum Oddur skrivaði. Men aftanfyri stórfingnu fløguútgávuna, sum kom út í samband við níti ára føðingardag William Heinesens, lá sjónleikur við sama heiti, sum Egi Dam stóð fyri.
Hesin sjónleikur gekk fyri fullum húsum í Sjónleikarhúsinum í Havn. Brøðurnir, Ólavur og Oddur Jacobsen vórðu biðnir um at vera við til at skriva tónleikin til sjónleikin, sum var pallsettur tvær reisur, fyrstu ferð í 1985 og aðru ferð í 1988.
Undir seinastu pallsetingunum av sjónleikinum, Tornið við heimsins enda, byrjaði tankin um at innspæla løgini sum einstøk, liðug løg at taka skap í Ólavi Jacobsen. Við stuðli frá Tórshavnar kommunu, við hjálp frá millum øðrum Jóhannus á Rógvu Joensen, sum hevði góð sambond til danskar tónleikarar og tónasmiðir, fór hann til verka vid tí fyri eyga, at gera dreymin til veruleika.
Eitt av mongu góðu sambondunum, Jóhannus á Rógvu Joensen hevði, var danin, Torben Kjær, sum legði tónleikin til rættis. Hann flutti løg, sum vóru smíða á tveimum gittarum, til stór symfonisk verk. Tónleikur, sum millum annað bleiv innspældur av 47 mans stóra orkestrinum hjá Danmarks Radio og trimum av manningini í íslendska heimskenda bólkinum, Mezzoforte. Sungin av norðurlendskum solistum sum Tommy Kørberg og Sanne Salomonsen, umframt átta ára gomlu, Bjørg Poulsen, sum hevði arbeitt saman vid Ólavi fyrr, tá hon sang lagið hjá Ólavi og Oddi, Syngja sama lag.
Men á útgávuni, Tornið vid heimsins enda er eitt lag, sum kallast, Guðs gólv. Tad er hetta lagið, henda sending tekur útgangsstødi í. Tí hvat er Guðs gólv, hvør er hesin tekstur, William Heinesen skrivaði, hvat snýr hann seg um, og hvat sigur hann um høvundan, um okkum menniskju og um Guð? Og hvussu las Ólavur henda tekst fyri meir enn tríati árum sídan, tá leikurin var leiktur, og tá tónleikurin varð tikin upp, og hvussu lesur og skilur hann tekstin í dag?


text:
Orð: Nicolina Jacobsen
Lag: Willy Schikora
Tá kvøldarsólin yvir Føroyar hyggur,
veit eg, at mítt heim er nær.
Ein lítil smátta út við fjørðin liggur,
har eru øll, íð mær eru kær.
1. Yvir fjøll og sker kvøldarsólin fer,
yvir sund og blankan fjørð.
Ja, móðurlandið er, tað besta her í verð
tað vakrasta á jørð.
Tá kvøldarsólin yvir Føroyar hyggur,
veit eg, at mítt heim er nær.
Ein lítil smátta út við fjørðin liggur,
har eru øll, ið mær eru kær.
2. Og tá so ljósini tey tendra har inni
og sólin spakuliga fer í kav,
tá fer mín hugsan til eitt vakurt minni,
tað vakrasta, ið heimið mær gav.
Tá kvøldarsólin …Goym tekstin


text:
Tíðindi
Hægri fjarlestur á Glasi
Um nóg nógv tekna seg, fara Glasir og Fjarlestrardepilin í Vági at kunna um møguleikar fyri hægri lestri í vetur. Tiltakið verður á Fjarlestrardepilinum tórskvøldið 23.august kl. 19,30 Tiltakið er sjálvandi ókeypis.
Sosiala Akademiútbúgvingin á Fjarlestrardeplinum
Fjarlestrardepilin í Vági hevur seinasta árið arbeitt við at fáa í lag fjarlestrar útbúgving innan sosial ráðgeving og sosialt arbeiði; ein útbúgving sum stórur áhugi er fyri í Føroyum. -Og nú er møguleiki at søkja inn á Sosialu Akademiútbúgvingina á Fjarlestrardeplinum í Vági, ein útbúgving sum byrjar í august 2018.
Lesandi atgongd til hølir um jólini
Eins og undanfarin ár, kunnu lesandi um jólini ókeypis brúka hølini á Fjarlestrardeplinum í samband við lesnaðin.
Vil tú lesa sosial-ráðgeva sum fjarlesandi?
Stórur áhugi er í at lesa sosial-ráðgeva sum fjarlesandi. Av somu orsøk verður nú arbeitt við møguleikanum at hava ein heilan flokk av sosial-ráðgeva lesandi sum fjarlesandi á Fjarlestardeplinum.
Íverksetan á ferð – í Vági 5. des.
NB! Tiltakið er flutt í Miðlatún, mánadagin 5. des. frá kl. 15.00 til kl. 17.00
Í sambandi við íverksetaravikuna fara Íverksetarahúsið og Vinnuframi á ferð runt landið við pop-up ráðgeving og kunning um stuðulsmøguleikar.


text:
Orð: Avis B. Christiansen
Lag: Merrill E. Dunlop
Týtt: Zacharias Zachariassen
Viðmerking: Árni Jacobsen hevur eisini gjørt eina týðing, sum sæst her.
Upprunaheiti: Only one life
1. Einans eitt lív at ofra,
Jesus, áh, Harri mín,
og einans eina tungu
at bera prís til tín.
Einans eitt hjarta halgað,
Harri, áh, mátti tað
verið ómáldu dýrd tíni vígt til fulnar,
og at tænt tær í dag.
2. Bert henda stund er mín, Gud,
nýt hana fyri teg!
Gævi, hvør einstøk løta
merkt var av ævini.
Sálir íkring meg doyggja,
doyggja í synd og neyð.
Hjálp mær boðið um Golgata kross at bera,
sum tú sjálvur mær beyð.
3. Einans eitt lív at ofra,
tak tað, eg biði teg!
Einki eg haldi aftur,
vilja tín lýði eg.
Tú gavst jú alt títt egna
fyri at bjarga mær,
tak tí lív mítt, áh, Gud, so at tað kann nýtast
hvørja løtu av tær!


text:
Høgni Hoydal formaðurin í Tjóðveldi, heitur á Landsstýri, um at lata neyðhjálp til oyggjaríkið Vanuatu í Kyrrahavinum, ið fyri nøkrum døgum svíðan, varð rakt av eini ógvusligari náttúruvanlukku, har ein ódn legði nær um alt landið í oyði.
Høgni Hoydal sigur í sóini áheitan:
Fólk hava latið lív og meginparturin av tjóðini er vorðin heimleys. Upp í 90% av húsunum í høvuðsstaðnum eru burtur, og alt infrakervið er í sorli.
Í Vanuatu – sum gjørdist sjálvstøðug tjóð í 1980 – búgva góð 200.000 fólk. Talan er um eitt oyggjasamfelag við 85 oyggjum, har fólk býr á 65 teirra. Landaøkið er tilsamans góðar 4.700 ferkilometrar – á leið tríggjar ferðir størri enn Føroyar.
Lutfalsliga í mun til stødd og fólkatal er talan um eina ta størstu náttúruvanlukku fyri eina tjóð yvirhøvur, sum vit vita um.
Ikki eigur at vera trupult hjá okkum í Føroyum at skilja, hvussu út av lagi ring støðan er hjá fólkinum og myndugleikunum í Vanuatu, og hvussu stórur tørvur er á hjálp.
Tí verður hervið heitt á Landsstýrið um beinanvegin at veita neyðhjálp til Vanuatu.


text:
Grønland kann spæla seg til HM
ítróttur14-06-2018 - 14:22 - Jóanis Nielsen
HSF:Leygardagin byrjar Pan American Men´ Handball Championship, sum er hondbóltskapping millum lond í Karibia, Suðuramerkia, Norðuramerika og harumframt Grønland.
Kappingin er í eina viku og verður hildin í Nuuk. Trý tey fremstu londini vinna sær pláss til HM-endaspælið, sum verður í januar 2019.
Føroyski venjarin hjá grønlendska manslandsliðnum er vónríkur.
Tað verður torført at enda millum tvey tey fremstu londini, men eitt triðja pláss er ein møguleiki. Vit eru væl fyri, men alt skal tó ganga upp í eina hægri eind, fyri at tað skal eydnast, sigur Ingi Olsen.
Argentina og Brasilia verða mett at vera sterkastu londini í kappingini.
Grønland er í bólki við júst Brasilia, umframt Kanada, Uruguai, Kolumbia og Paraguai.
Í hinum bólkinum eru Argentina, Kuba, Kili, Puerto Riko, Guatemala og Peru.
Tvey lond frá hvørjum bólki kunnu spæla seg víðari til hálvfinalurnar.


text:
HAVA VÍSINDINI GJØRT AV VIÐ GUD?
Tann 30. oktober klokkan 10.30 heldur John Lennox fyrilestur í auluni á Námsvísindadeildini við heitinum “Hava vísindini gjørt av við Gud?”
John Lennox er professari í støddfrøði við universitetið í Oxford, og hevur í nógv ár verið virkin í kjakinum um vísindi og átrúnað. Hann hevur skrivað fleiri bøkur um evnið. Eisini hevur hann luttikið í kjaki um átrúnað og vísindi við m.a. Richard Dawkins. John Lennox hevur vart kristnu trúnna, sum hann heldur vera grundað á haldgóð prógv, og hann hevur funnist at vísindafólkum, sum halda, at vísindini gera Gud óneyðugan. Hann er t.d. ósamdur við tí navnframa alisfrøðinginum Steven Hawking, sum heldur, at vísindini í dag hava gjørt Gud óneyðugan.
Tað er KFS (Kristiligur Felagsskapur fyri Skúlaungdóm) sum hevur fingið John Lennox til Føroya.
Fyrilesturin verður fyri øllum lesandi og starvsfólkum á Setrinum.
Høvi verður at seta spurningar eftir fyrilesturin.
Vegna fyrireikararnar
Jákup Reinert Hansen, Bárður Larsen og Hans Andrias Sølvará
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
STEINPRENT har listin trívist/
At tað ber til at reka ein professionellan grafiskan verkstað í Tórshavn, norðuri í uttasta útjaðaranum í Europa, og at hópin av kendum listafólkum koma higar at arbeiða, er fyrst og fremst verkstaðsfólkunum í Steinprenti fyri at takka, men tað er eisini treytað av einum óvanliga stórum listaáhuga millum fólk her á landi, sum hava tikið undir við Steinprenti av fullum huga.
Verkstaðsfólkini eru tey bæði, Jan Andersson og Fríða Matras Brekku, og í ár eru seytjan ár síðani, at tey við hjálp frá m.a. fyrrverandi leiðara í Listasavni Føroya, Bárði Jákupsson stovnaðu Grafiska Verkstað Føroya, sum fyrstu árini lá í norðurendanum í Listaskálanum. Síðstu sjey árini hevur verkstaðurin húsast í gomlu fabrikkini hjá Öström á Skálatrøð í Havn, ein bygningur, sum í dag er halgaður mentanini. Jan Andersson er útlærdur litograf hjá I.C.Sørensen í Hjørring, har Jan hevði verkstað fyrr, og Fríða Matras Brekku er listakvinna umframt tað dagliga arbeiðið í Steinprenti.
Hendingaferð møtast tær báðar á verkstaðnum, listakvinnan og prentarin, tá Fríða Matras Brekku ger eina røð av prentmyndum í Steinprenti sum t.d. ta fínu røðina, ið er at síggja í løtuni á summarframsýningini í Steinprenti. Myndirnar eru vakrar, hugfarsligar og stuttligar lýsingar av seyði í føroyskari náttúru. Tey bæði, Jan og Fríða hava ymiskar hjálparar viðhvørt og tíðum er beinleiðis talan um eina familjufyritøku, tá teir báðir, Magnus V. Andersson og Mikkjal Andersson taka eina hond í. Nú í summar fekk Steinprent stóra viðurkenning fyri sítt virksemi frá danska Tjóðbankanum (Nationalbankens Jubilæumsfond), sum í brævi við heiðurslegati uppá 100.000 krónur staðfestir, at Steinprent er ein av sermerktastu grafisku verkstaðunum í Norðurlondum, ið eigur viðurkenning uppiborna fyri sítt góða arbeiði við grafiska tøkninum, og fyri at miðla hetta arbeiðið út til almenningin gjøgnum framsýningarvirksemið á gallarínum.
Mannagongdin
Litografiska tøknið er eitt sindur umstendiligt og í Steinprenti brúka tey bara teir ektaðu, tungu og stóru litografisku steinarnar, sum koma úr Solnhofen í Týsklandi. Áðrenn listafólkið byrjar at tekna á ein stein, eru undanfarnar myndir á steininum slípaðar burtur við einum brýnisteini. Síðani verða tveir steinar skúraðir móti hvørjum øðrum við vatni og carborundumpulvuri, hetta gevur eina fína kornuta yvirflatu, har tað kann málast ella teknast á við fitikendum kriti ella tusj. Listafólkið má tekna á ein nýggjan stein fyri hvønn lit, sum síðan verður prentaður og hetta hevur við sær, at tað lidna prentið ofta er úrslitið av eini drúgvari prosess, har bæði listafólk og prentarar mugu hava tunguna mitt í munninum, meðan arbeitt verður. Tá tekningin er liðug verður steinurin viðgjørdur soleiðis, at fitievnið situr fast í steininum. Eitt royndarprent verður síðani gjørt, sum listafólkið kann broyta um tað gerst neyðugt. Mannagongdin er dynamisk og livandi og ofta hendir okkurt, sum kemur óvart á.
Listaframsýningin
Summarframsýningin Sjá tú blánar, sum hongur í Steinprenti inntil 6.august, er nummar 58 í røðini av framsýningum har, og inniheldur m.a. verk, sum eru framleidd á verkstaðnum. Framsýningin byggir á eina yrking, sum Hans Andrias Djurhuus skrivaði í 1920. Flestir føroyingar kenna yrkingina, sum verður sungin, tá flaggdagur er. Yrkingin vendir sær til Merkið, hvørs reyði, blái og hvíti litur myndar koloristiska útgangsstøðið hjá framsýningini, sum eisini innihaldsliga nertur við tjóðskaparlig evni. Við á framsýningini eru Tróndur Patursson, John Kørner, Carl Jóhan Jensen, Peter Carlsen, Ian McKeever, Fríða Matras Brekku, Zacharias Heinesen, Jóhan Martin Christiansen, Tóroddur Poulsen og Ásmundur Poulsen. Teir fýra málningarnir hjá Tróndi Patursson, ið fylla allan endaveggin, eru lýsandi ultramarinbláir og geva við síni svimlandi dýpd eina stórbæra visión av kosmiskum upplivingum, sum Tróndur Patursson hevur havt á sjóferðum sínum. Annars fevnir framsýningin nokk so breitt um bæði náttúru og mentan, abstrakta og figurativa list, fínmentan og kitsch frá træprenti og litografi yvir málarí til fotografi og gipsrelieff umframt postkort.
Dugnalig listafólk
Yvir hundrað yrkislistafólk hava millum ár og dag arbeitt í Steinprenti, hvørs virksemi sjálvandi í stóran mun er treytað av teimum evnaríku listafólkunum. Tey flestu av teimum etableraðu føroysku listafólkunum sum t.d. Zacharias Heinesen, Rannvá Kunoy, Hansina Iversen, Tróndur Patursson, Bárður Jákupsson o.o. arbeiða her javnan og kunnu eisini koma í samband við útlendsk listafólk sum t.d. Ian McKeever, Jan Håfstrøm, Kathrine Ærtebjerg, John Kørner, Bjørn Nørgaard, Claus Carstensen, Knud Odde og mong onnur - yvirlit yvir listafólkini finst á heimasíðuni www.steinprent.com
Listafólk á verkstaðnum
Nógv virksemi hevur verið og verður á verkstaðnum í summar og í heyst. Fleiri av myndunum á teirri stórfingnu framsýningini, sum Marius Olsen hevur í Norðurlandahúsinum inntil 16.august eru framleiddar í Steinprenti. Framsýningin kann viðmælast, tí umframt at vera ein handverkari av Guðs náði er Marius Olsen samstundis ein spennandi, intellektuellur myndlistamaður, sum skapar myndir, ið seta spurning til veruleika og list og sum støðugt fáa áskoðaran at hugsa og at ivast. Tóroddur Poulsen fer í summar at arbeiða fram ímóti eini serframsýning í Steinprenti við grafikki og installatiónslist. Í føroyskari myndlist umboða hansara myndir eitt nýbrot. Vit hava áður kategoriserað føroysku listina at vera figurativa, hálvabstrakta ella nonfigurativa list, ið ofta tykist vera miðsavnað um tað sublima í stórslignum, náttúrufagnandi og sansaligum myndum. Hetta er ikki galdandi fyri verkini hjá Tóroddi Poulsen, sum eru meira hugsað, speisk og poetisk. Nýggja røðin av træprentum, sum hann gjørdi til framsýningina Sjá tú blánar er dømi um hansara poetiska ans við beinleiðis atliti til orðingina í framsýningarheitinum. Myndarøðin ímyndar ein persón, sum spakuliga blívur bláur. Talan er um eitt slag av einfaldaðum sjálvsmyndum, ið á áhugaverdan hátt sipa til sítt egna tøkni við tað, at andlitið tykist vera bygt upp av fjalum.
Ein listakvinna, sum ofta hevur arbeitt í Steinprenti er Rannvá Kunoy, sum seinni í heyst fer at arbeiða á verkstaðnum. Tað verður spennandi at síggja hvat hon finnur uppá. Rannvá Kunoy býr í London og hevur seinastu árini verið mest aktiv uttanlands við stórum framsýningum í Sveis og á Mallorca. Í fjør seldi hon fimm stór verk til kenda listasamlaran Charles Saatchi. Hon arbeiðir mest við málningum, men eisini við grafikki, har hon bæði leggur dent á at skapa dýpd og at gera vart við yvirflatan í myndunum, sum tessvegna darra og liva í spenninginum harímillum.
Kvøld við skapandi virksemi
Verkstaðshølini í Steinprenti eru ljós og góð við tjúkkum, hvítmálaðum steinveggjum. Her er høgt til loftið og vítt til veggja, og útsýnið er undurvakurt út á vágna, yvir á tað hvíta dómkirkjutornið og býarlívið uttan fyri litføgru bygningarnar í Vágsbotni, og uttast í sjónarringinum sæst tann vakra Nólsoyggin beint uttan fyri Havnina. Gerandisdagar hoyrist kirkjuklokkan kanska best um kvøldið, tá skýming og friður fellur um býin og fólk flest eru heimfarin eftir dagsins stríð. Í Steinprenti er ljós og virksemi hesi kvøldini. Her heldur arbeiðið á til seint út á kvøldið. Ofta arbeiða tey undir øgiligum tíðarpressi og einum óvikandi evstamarki, sum m.a. kemst av, at avvarðandi listafólkið skal heimaftur og tískil má vera umborð á flogfarinum eina ávísa tíð. Arbeiðið á verkstaðnum er miðvíst. Grafiska pressan koyrir javnt og samt meðan steinar verða slípaðir og litir verða blandaðir. Her verður kaffi kókað, tónleikur verður spældur á plátuspælaranum, her verður tosað um litir og tøkni, her verður flent eftir onkrari stuttligari anekdotu. Her er eingin hurlivasi sjálvt um ómetaliga nógv gongur fyri seg og mitt í øllum opinberast eitt liðugt verk - næstan sum var tað gandað fram.
Verkstaðsvinir
Nógv positivt kann sigast um Steinprent, men tað týdningarmesta er kanska, at verkstaðsfólkini við at tora at satsa uppá dygd hava skapað eitt umhvørvi, sum vit ikki hava havt áður í Føroyum. Tað er eitt umhvørvi, har yrkislistafólkini trívast og har sum øll listaáhugað føla seg vælkomin. Sum frá líður eru tey ikki fá, sum eru vorðin vinir hjá verkstaðnum og sum hava nýtt høvið til at gerast limir í áhugafelagnum Steinbrá, ið er fyri øll og sum stuðlar virkseminum hjá Steinprenti.


text:
Sverri Egholm
09.07.2017 - 13:16
Ítróttur > Ítróttur > Kappróður
Fyrsti Føroyameistarin í FM-róðrunum í ár var funnin á Fjarðastevnu í gjár.
Tað var tá dreingirnir á nýggjasta bátinum hjá Havnar Róðrarfelag, Ingibjørg, vunnu og samstundis tryggjaðu sær meistaraheitið.
Í barnaróðri er tað soleiðis, at báturin sum hevur fimm tey bestu úrslitini í teimum sjey kappingunum, vinnur. Men dreingirnir umborð á Ingibjørg høvdu tryggjað sær so nógv stig, at eingin kundi taka teir aftur, um teir bara endaðu á einum triðja plássi í gjár.
Men teir vunnu róðurin við tíðini 2:39.07, næstan eitt sekund frammanfyri Tjaldrið, og tryggjaðu sær FM-heitið til Havnar.
Genturnar vunnu eisini
Hjá gentum var søgan næstan tann sama. Har skuldi í minsta lagið eitt annað pláss fyri at tryggja FM-heitið. Tær vunnu við tíðini 02:48.32, hili fimm sekund frammanfyri Firvald á øðrum plássi.
Sostatt eru báðar barnamanningarnar hjá Havnar Róðrarfelag FM-vinnarar.


text:
Skiftandi býráð í Runavíkar kommunu hava í mong Harrans ár rikið ein sera aktivan ítróttarpolitikk. Økið fevnir víða í ymsum ítróttargreinum, og semja hevur altíð verið um, at stuðla feløgunum í ymsu ítróttarbrigdunum eftir einum og sama frymli, og higartil hava vit havt ta fatan, at stórt nøgdsemi hevur verið við skipanina og upphæddirnar, sum borgarin á henda hátt hevur lynt undir feløgini við - fyri at menna eina sunna sál í einum sunnum likami.
Sæð í hesum ljósinum harmast Runavíkar Kommuna almikið um, at nevndin í Hondbóltsfelagnum Tjaldur fríggjakvøldið í seinastu viku valdi at siga seg frá. Táið nakað av orðaskifti hevur verið um hesa bráðkomnu støðu í loft- og sosialum miðlum, hava vit valt at gera hesar fáu viðmerkingar í almenna rúminum:
Tjaldur hevur verið í fremstu røð í bestu kvinnudeildini og hevur í gerandisdegnum røkt eitt dygdar- og munagott ungdómsarbeiði, og hevur felagið á henda hátt verið ein týðandi partur av teimum frítíðartilboðum, sum eru og eiga at vera til børn og ung í kommununi.
Nú fráfarna nevndin í Hondbóltsfelagnum Tjaldur hevur lagt kommununa undir ikki at útvega felagnum nøktandi karmar, og sigst hetta vera orsøkin til, at nevndin í bráðskundi valdi at leggja ábyrgdarsessirnar í leiðsluni frá sær.
Tað kennist margháttligt, undarligt, at ein ítøkiliga avmáldur stuttíðartrupulleiki - tað at muga samskifta og samvirka um ítróttarhøllina á Skála við eitt annað felag í nakrar mánaðir, meðan karmarnir hjá júst sama felag verða dagførdir og mótvegis framtíðini betraðir munandi - skal vera orsøkin til, at nevndin leggur frá sær, og at tað í ramasta álvara verður tosað um, at felagið og tess virksemi møguliga má leggjast niður.
Runavíkar Kommuna hevur víst Tjaldur á eina ítøkiliga loysn, meðan høllin í Runavík verður dagførd. Teir 26½ tímarnir, ið eru settir av til hondbólt í høllini á Skála, skuldu eftir ætlan nýtast av StÍF og Tjaldur í felag. Eftir var bert at avtala eitt skynsamt samstarv millum feløgini. Somuleiðis hevur kommunan útvega Tjaldur fimleikarhøllina í Søldarfjarðar skúla at nýta til sítt virksemi mánadag, mikudag og fríggjadag hesa tíðina, bíða verður eftir umbótini og nýgerðini í Runavík
Leikluturin hjá kommununi er at stimbra og stuðla ítróttina við góðum kringumstøðum og kørmum. Runavíkar Kommuna leggur sum sagt stóra orku í at menna ítróttarfasilitetirnar í kommununi. Gøtan við Toftavatn verður nógv nýtt av fólki, sum gongur ella rennur. Seinastu árini hevur verið arbeitt við at klæða ítróttarhøllina á Skála av nýggjum. Graslíkisvallirnir í Runavík og á Skála eru skiftir i ár. Hópurin av sparkivøllum eru komnir og koma í kommununi.
Størsta einstaka íløgan er tó nýggja fimleikahøllin við Løkin. Tann mest framkomna í landinum. Umframt umstøður til fimleik, eru felags umstøður til fundarvirksemi, sum øll feløgini á økinum, eisini Tjaldur, koma at hava nýtsluatgongd til. Tjaldur hevur verið partur av bygginevndini fyri nýggju fimleikahøllina. Verandi ítróttarhøll í Runavík verður í løtuni longd, víðkað, dagførd og umvæld, soleiðis, at hon betri nøktar tørvin hjá júst hondbóltinum. Í løtuni er økið við hallirnar eitt stórt byggipláss, men samlaða arbeiði verður eftir ætlan liðugt, táið komið er nakað inn í 2014. Hesum átaki og avleiðingunum hava allir partar vitað av í eitt longri tíðarskeið. Eisini at neyðugt var at rætta inn eftir hesum í byggitíðini.
Runavíkar kommuna lutar út ítróttarstuðul á hvørjum ári, sum tekur støði í virkseminum hjá einstøku feløgunum. Eisini tá feløg hava verið illa sperd fíggjarliga, hevur kommunan samstarvað við tey og hjálpt teimum á føtur aftur. Hondbóltsfelagið Tjaldur er onki undantak í so máta. Kommunan hevur víst stóra vælvild og tol í samband við hallarleigu, og var so stutt sum fyri tveimum árum síðani við í eini ætlan, ið skuldi bjarga felagnum fíggjarliga.
Runavíkar kommuna arbeiðir soleiðis alsamt og áhaldandi fyri at betra fyritreytirnar hjá ítróttarfeløgunum í kommununi at virka, - bæði við nútíðarhóskandi kørmum og fíggjarligum stuðli.
Tað verður kortini ongantíð uppgávan hjá einari kommunu at reka ítróttar- ella onnur áhugafeløg. Tað mega eldsálir og samtøk av hugaðum fólki gera, sum duga at fyriskipa og sum hava áhuga fyri ítróttini, ið eitt felag umboðar. Tørvurin á treystari fíggjarligari leiðslu er eisini eyðsýndur. Alt ov ofta hava vit kring um landið sæð júst henda tørvin sum bágan, ið gjørdi, at tíðaravmáldur stígur kom í virksemið hjá einum felagsskapi.
Runavíkar Kommuna vónar, at fólk í økinum, ið eru góð við hondbóltin, taka seg saman, soleiðis at virksemið ikki fer fyri bakka. Hølisumstøðurnar hjá hondbóltinum í Runavík verða komandi ár so góðar sum ongantíð fyrr, og harvið skuldu verið bestu fyritreytir fyri einum virknum og kappingarførum hondbóltsfelagi í Runavík, ið kann menna ungdómarnar í økinum uppaftur meira í hesi siðvandu ítróttargrein í økinum eystaru megin á Skálafjørðinum.
við frændakvøðu
Tórbjørn Jacobsen,
virkandi borgarstjóri.


text:
Unga Tjóðveldið hevur fleiri endamál við sínum virksemi. Vit arbeiða ímóti einum frælsum, samhaldsfastum fólkaræði, har ið fólkið er sett í miðdepilin. Hóast hetta eru stórmál, so fer tað aldrin at steðga Unga Tjóðveldið í at berjast fyri sínum endamáli. Um tú ynskir at lesa meira um, hvørji endamál Unga Tjóðveldið hevur sett sær fyri, kanst tú hyggja at breddanum: "Hvørjar Føroyar?".
Unga Tjóðveldið byggir á stevnuskrá Tjóðveldis, men Unga Tjóðveldið er ikki tengt at Tjóðveldi. Vit síggja tað sum okkara uppgáva at vera ringa samvitskan hjá Tjóðveldi. Um tey gera nakað, ið vit ikki halda vera í trá við tað, ið stevnuskráin sigur, so taka vit ikki undir við tí.
Flest okkara vita hvat fólkaræði merkir, ella hava eina hóming av tí. Men fá hugsa um í gerandisdegnum hvat tað veruliga vil siga, at liva í einum fólkaræði, og hvørjar skyldur tað hevur við sær. Fólkaræði er ikki bara at fara á val fjórða hvørt ár, og síðani lata tey, vit velja inn á ting, orðna restina tey næstu fýra árini. Fólkaræði krevur meira enn so. Um vit vilja vera errin av, at liva í einum fólkaræðisligum samfelagið, so mugu vit eisini gera tað til eina dygd, at nøra um tað.
Í Unga Tjóðveldinum hevur eitt sunt fólkaræði alt at siga. Eitt sunt fólkaræði er grundarsteinurin undir einum sunnum og vælvirkandi samfelagið, har allir samfelagsbólkar eru umboðaðir og hava eina rødd.
Fólkaræðið í Føroyum kann bæði breiðkast og betrast, við at lækka valaldurin niður til 16 ár. Í Unga Tjóðveldinum eru vit av teirri fatan, at við ábyrgd so veksur man. At lækka valaldurin niður til 16 er at vísa føroyska ungdóminum álit og at geva honum ábyrgd.
Um vit vilja eitt búgvi fólkaræði, har ungdómurin eisini er umboðaður, so er tað eisini ein neyðug fyritreyt, at vit gera greitt fyri øllum borgarum, hvat tað vil siga at liva í einum fólkaræði. Ein loysn kundi verið at fingið læruna um fólkaræði rótfesta í fólkaskúlan. Tað átti at verið líka natúrligt at vitað hvat fólkaræði snýr seg um, sum at vita hvat tvey pluss tvey er.
Í einum vælvirkandi samfelagi, luttekur borgarin í dagliga kjakinum. Minst til hvør velur hvønn…


text:
Fyrsta av trimum bókum, sum fara fram í landinum Mosambik.
Hon er um gentuna Sofíu, sum av óvart traðkar á eina av mongu minunum, sum liggja grivnar ymsa staðni í jørðini í borgarakrígsherjaða landinum.
Hon missir bæði beinini, men tað ringasta av øllum er at missa systrina Mariu, sum doyr beint eftir vanlukkuna.
Sofía noyðist at stríðast fyri at koma á føtur og liva eitt virðiligt lív. Hennara ókúgandi lyndi ger, at vánirnar fyri at fáa eitt eydnusamt lív eru størri enn hjá so mongum øðrum, sum eru í somu støðu sum hon.
Bókin hevur fingið sera góð ummæli, orð sum lýsandi, ógloymandi og sterk hava verið brúkt um hesa frásøguna úr einum landi, har armóð og ófriður hava verið og enn eru partar av gerandisdegnum.
Aftur


text:
14. januar 2018 - kl. 12:00
24 tíma samhugaverkfallið, sum 21 fakfeløg, teirra millum Starvsmannafelagið, hevði boðað frá mánadagin 15. januar, er avlýst, nú Føroya Pedagogfelag hevur gjørt semju við Fíggjarmálaráðið og Kommunala Arbeiðsgevarafelagið
Samhugaverkfallið hjá Starvsmannafelagnum við Pedagogfelagið skuldi vera á ávísum arbeiðsplássum undir landinum og á øllum kommunalum arbeiðsplássum, frá mánadegi kl. 7.00 til týsdag kl. 7.00.
Stríðsstigið er nú avlýst, eftir at sáttmálapartarnir komu ásamt um eina semju sunnunáttina.
Samstundis sum Starvsmannafelagið hevur avlýst samhugaverkfallið fyri sínar limir, hava hini 20 feløgini, sum eisini vóru við í samhugatiltakinum, á sama hátt avlýst síni samhugaverkføll.
« Aftur


text:
Á páskum plagdi eg at geva mær tíð at síggja onkran sonevndna stórfilm. Men eg má viðganga, at nú eru nøkur ár síðani, at eg kláraði at hyggja at filmum sum Spartacus, Laurence of Arabia ella The Ten Commandments uttan at gera nakað annað samstundis.
Men vit verða í góðum listarligum selskapi á páskum, tendra vit fyri Kringvarpi Føroya, tí teir tríggir portrettfilmarnir hjá Katrini Ottarsdóttir um Tórodd Poulsen, Jóanes Nielsen og Hans Paula Olsen verða allir sýndir í páskadøgunum. Hesar sendingarnar eru bæði góðar og gamlar. Tað sær ikki út til, at nakað serligt av nýggjum sjónvarpstilfari er framleitt til páskirnar; onkur guðstænasta verður sjálvandi sjónvarpað.
Men í útvarpinum verða fleiri nýggjar sendingar at sendingar, t.d. kann mann gleða seg til tær fimm útvarpssendingarnar hjá Suna Merkistein um tann mentanarkollveltandi ungdómsuppreisturin. Sendingarnar verða lýstar soleiðis á heimasíðuni hjá kvf: Nú hálva øld eftir sokallaða ungdómsuppreisturin, sum kyknaði upp í vesturheiminum árini frá 1967 og fram eftir, fer útvarpið um páskirnar at endurvarpa ljós á sonevnda 68-ættarliðið og tær rembingar, sum tóku seg upp millum føroyskan ungdóm tey árini. Eitt anti-autoritert rák birtist millum ungdómin víða hvar. Tey bjóðaðu stirvnu skúlaundirvísingini á hægri lærustovnunum av, og talaðu at krígnum í Vietnam. Nýggj rák innan lívshugsan, móta, tónlist og politikk taka seg upp. Hetta eru árini við "the summer of love", blómubarna- og hippiementan og øðrum vekingum. Men hvussu var í Føroyum? Bóru hesi rák við? Hvussu upplivdi føroyskur samtíðarungdómur rembingarnar tey árini? Í sendirøðini hitta vit fleiri, sum tá vóru ung. Tey greiða frá hvussu ungdómsuppreisturin ávirkaði tey. Vit hoyra um nýggja tónleikin, mótan, ófriðin í býnum, rembingarnar í studentaskúlanum í Hoydølum, rúsnýtsluna, nýggju bókmentirnar og leiklistina, útferðarhugin, lestrarár í útisetu, kvinnufrígering, EEC-fylkingina, málstríðið o.a. Í sendingunum hoyrast Rói Patursson, Bergur Dam, Jens Marius Dalsgaard, Hermann Oskarson, Annika Hoydal, Elin Mouritsen, Eyðun Johannessen, Árni Nicolajsen, Hanus Kamban, Andreas Petersen, Heðin M. Klein, Jóanes Nielsen, Súsanna Danielsen, Heri Kragesteen, Astrid Andreasen, Malan Johannesen, Eyðun Andreassen, Martin Joensen, Stanley Samuelsen, Kári P., Johan Mortensen, Ólavur Klakk, Birgar Johannesen, Eirik Rasmussen, Sonne Smith, Axel Nolsøe, Hanus Samuelsen, Eivin Simonsen, Magnus á Stongum, Tordis Jensen og Stig Møller. Suni Merkistein legði sendirøðina til rættis, og Jónsvein Heinesen og Dánjal Tavsen tóku upp og settu saman.
Skírisdag verður fyrsti partur av tveimum sendur um William Heinesen og kristindóm og tað er Bergur Rønne Moberg, sum fer at greiða frá. Langa fríggjadag klokkan 15 sendir útvarpið verkið Jóhannes Passiónin av J. S. Bach. Upptøkan er úr Vesturkirkjuni 12. november í 2017. Solistar eru, Rúni Brattaberg, Hallveig Rúnarsdóttir, Andri Björn Róbertsson, þorbjörn Rúnarsson, Hildigunnur Einarsdóttir og Martin Vanberg. Sangarar, kór og orkestur undir leiðslu av Ólavi Hátún.
Leygarkvøldið fer mann kanska at lurta eftir Plátubarrini, tí tað er ein sjáldsama hugnalig sending og verður tað ivaleyst eisini páskaaftan. Og páskadag fari eg í øllum vørum at lurta eftir samrøðu millum Jógvan Arge og Petur Martin Petersen um listamálaran Jóannes Kristiansen: 100 ár eru síðani listamálarin Jóannes Kristiansen varð borin í heim í Leirvík. Hann hevði hvørki hug til sjógv, bø ella haga, men tímdi at tekna og lesa. Í 1935 fór hann til Danmarkar at læra meir um hesi kynstur, men fyri at hava okkurt at liva av fór hann í málaralæru. Jóannes ætlaði sær heimaftur, tá hann var liðugur, men tá var Danmark hertikið. Undir krígnum gekk hann á kunstakademiinum í Keypmannahavn saman við Ruth Smith og Ingálvi av Reyni. Meginpartin av lívinum búði hann í Danmark, men var so at siga hvørt ár í Føroyum og fekk íblástur. Eitt eyðkenni vóru teir ljósu litirnir. Í Fuglafirðï hevur systirsonurin Petur Martin Petersen eitt stórt savn av málningum hjá Jóannesi Kristiansen. Teir hanga í húsum hansara, sum eru bygd í sama sniði, sum barnaheim Jóannesar, ið var seinasta langhús í Leirvík


text:
A-landsliðið við monnum tapti í dag seinna dystin móti Finnlandi. Úrslitið var 27-25.
– Vit eru ónøgdir við úrslitið, men vit hava fingið nógv burtur úr túrinum, sum vit kunnu gangnýta til fyrireikingarnar móti Montenegro og Danmark seinni í mánaðinum, sigur Sonni Larsen, landsliðsvenjari.
Tað gekk javnt á í fyrra hálvleiki, har liðini fylgdust mál um mál. Í løtum vóru Føroyar á odda við einum máli og í løtum Finnland.
Síðstu 10 minuttirnar øktist munurin. Føroyar brendu nakrar upplagdar møguleikar og fingu eina útvísing. Tá farið verður til hálvleiks er støðan 15-12 til Finnland.
Seinni hálvleikur byrjaði ógvuliga illa við at Føroyar fingu eina útvísing, samstundis sum finnar fingu brotskast. Finnland helt frástøðu á trý- og fýra mál og dysturin gjørdist tí ongantíð spennandi. Síðstu minuttirnar megnaðu føroysku leikararnir at minka um munin til tvey mál, men tá var ov seint.
Málskjúttar: Peter Krogh 7, Jónas Djurhuus 4, Fríði Weyhe 4, Rói Berg Hansen 2, Rókur Akralíð 2, Vilhelm Poulsen 2, Brandur Halgirsson 1, Helgi Hoydal 1, Vilhelm Vilhelmsen 1, Hans Eli Sigurdbjørnsson 1.


text:
Ikki færri enn 7 brot á leiðreglurnar vórðu framd í Degi og Viku seinasta mánadag, sigur stjórin á R7, Ingi á Steinmørk, í kæruni til kringvarpsstjóran.
R7 hevur áður víst á tað margháttliga í, at umboð fyri fleiri aðrar miðlar eins og fleiri politikarar vóru við í sendingini, sum viðgjørdi R7, men onki umboð fyri R7 slapp at svara atfinningunum.
Tað vóru nógv umtalaðu orðini hjá einum av vertunum á R7, Óla Breckmann, har hesin umtalar norðurkoreanska leiðaran sum eitt "skeivoygt sosialistiskt knetti", sum vóru til viðgerðar í Degi og Viku seinasta mánadag. Orðini hjá Óla Breckmann fullu í eini sending í mars í ár.
Í Degi og Viku boðaði landsstýriskvinnan í mentamálum, Rigmor Dam, eisini frá, at hon hevði biðið umsitingina hjá sær fyrireika eina áminning til R7 um treytirnar í sendiloyvinum.
Í Degi og Viku varð borið fram sum fakta, at R7 varpar haturstalu og rasismu.
- Hetta er manipulatión og grov ærumeiðing av R7, og kemur helst at raka R7 hart fíggjarliga, tí útvarpsrásin verður rikin av at selja lýsingar. Lýsarar vilja sjálvandi ikki setast í samband við haturstalu og rasismu. Men at fáa R7 at tagna er helst eisini ætlanin við herferðini ímóti rásini, sigur Ingi á Steinmørk, stjóri í R7.
Um tú veitst okkurt, sum VP ikki veit - skriva so til vp@vp.fo


text:
Tjóðveldismaður setur Føroyar í pínliga støðu
Uppíblandingin hjá Tjóðveldi í spanskan innanríkispolitikk kann skaða føroyskan handil og áhugamál í Spania
Separatisturin, sum hann verður kallaður, CharlesPuigdemont, er komin til Danmarkar, og tað ljóðar, at fólkatingumboðið hjá Tjóðveldi hevur boðið honum í Fólkatingið.
Sostatt er eitt nýtt fjølmiðlashow farið í gongd, ið hevur eittans endamál: at marknaðarføra loysingina og fólkatingsumboðið sjálvt.
Seinni í dag skal separatisturin hitta fólkatingslimir, men tíbetur hava fleiri flokkar avlýst at hitta loysingarhetjuna hjá Tjóðveldi.
Nógv munnu spyrja, hvat ið fólkatingsumboðið billar sær inn at misbrúka okkara felags parlament til at blanda Føroyarupp í sponsk innanríkisviðurskiftir. Hetta er jú beinleiðis uppílegging, sum kann skaða føroyskan handil og áhugamál í Spania.
Hvat er tað, sum drívurein føroyska fólkatingsmann til landsskaðiligt virksemi? Tað er uttan iva tann æviga egininteressan umframt loysingaratkvøðugreiðslan, sum Aksel V. Johannesen hevur kunngjørt skal vera í ár.
Orsøkin kann eisini vera tann vanliga oyðimarkargongdin hjá Tjóðveldi á Fólkatingið, sum altíð vísur seg sum mótmælir móti øllum og ongum. Okkurt skulu tómar hendur gera, sigur føroyska orðatakið.
Tak eisini eitt dømi um ein føroyskan landsstýrismann í uttanlandsmálum. Hann skal hava heimild frá Løgtinginum í størri uttanlandsmálum, áðrenn hann kann handla. Her heldur fólkatingsumboðið hjá Tjóðveldi seg hava fríðar ræsur til at fløkja Føroya land upp í spanskan innanríkispolitikk, og tað kann fáa fylgjur.
Situatiónsfornemilsið hjá fólkatingsumboðnum má vera púra við síðuna av, tá ið hann heldur seg kunna umboða Føroyar á henda hátt.
Best hevði verið, um Tjóðveldi heimkallaði burturvilsta sonin í stundini. Tað hevði kanska bøtt eitt sindur um skaðan, sum egotrippið ber í sær. Hetta er jú landsskaðiligt.
Tað má ikki enda við, at Løgtingið verður noytt til at fáa virðilig viðurskifti í lag aftur við Spania.
Edmund Joensen
Løgtingsmaður fyri Sambandsflokkin


text:
Kringvarp Føroya verður leitt av stýrinum, sum er ovasta leiðslan á stovninum. Stýrið hevur ábyrgdina av, at Kringvarp Føroya virkar eftir ásetingunum í Kringvarpslógini og í øðrum fyriskipanum um virksemi á stovninum.
Eftir tilmæli stjórans staðfestir stýrið virksemi stovnsins sum heild og yvirskipaðu meginreglurnar fyri programmpolitikkin í fíggjarárinum, eins og stýrið skal góðkenna og hava eftirlit við stovnsins rakstrarætlan og roknskapi.
Kringvarpsstýrið verður valt fyri fýra ár í senn. Tað er landsstýrismaðurin í mentamálum, sum velur stýrið fyri Kringvarpið. Frá 1. januar 2015 vórðu hesi vald:


text:
Almenn upplýsing
Almannaverkið hevur skyldu at upplýsa borgaran um rættindi og hjálparmøguleikar sambært galdandi lógum á almannaøkinum.
At røkja hesa skyldu hevur Almannaverkið heimasíðu, har til ber at kunna seg um lógir og virksemi á stovninum. Oyðubløð og faldarar eru at finna á heimasíðuni, eins og tey fáast á økisdeildunum.
Tá ið broytingar eru í lógum og upphæddum, ið hava týdning fyri borgaran, verður lýst og kunnað í fjølmiðlum.
Við millumbilum verður kunning send øllum húskjum í Føroyum. Endamálið er at greiða frá, hvussu stovnurin arbeiðir, og hvør hjálp fæst á stovninum.
Kunningarrit varð sent í hvørt hús í 2011. Kunningarritið fæst eisini á heimasíðuni undir Hentleikar - Faldarar - Kunningarrit um veitingar og tænastur frá Almannaverkinum.
Dagført tann 15-07-2013


text:
Trombon
Trombonin er messingljóðføri, ið hoyrir heima í messingljóðførisfamiliuni.
Munurin á trombonini og hinum messingljóðførunum er, at trombonin upprunalig ikki hevði ventilar men bert trek (Slide), som ger tað møguligt at glíða (Gliss) millum tónarnar.
Tað finnast 4 sløg av trombonum, alt trombone, tenor trombone uttan kvart ventil, tenor trombone við kvart ventil og bass trombone við kvart og terts ventili.
Til ber at byrja at spæla trombone tá man er 10 – 12 ár, tó velst tað um støddina av næminginum
Frálæran er einkultfrálæra 30. min um vikuna og orkesturspæl ein tíma um vikuna.


text:
U18-landsliðið við monnum tapti í morgun fyri Luksemburg í sínum fyrsta dysti í EM-kappingini í Georgia, sum er farin av bakkastokki í dag. Hetta er eisini fyrsti landsdystur nakrantíð hjá fleiri av føroysku spælarunum.
Føroyar byrjaðu væl og løgdu seg á odda beinavegin við tveimum málum og lógu á odda til 9-7. Eftir støðuna 11-11 dróg Luksemburg frá. Føroyingarnir brendu opnar møguleikar, men serliga stóð illa til í verjuni, sum mótstøðumenninir runnu um koll. Tá farið var til hálvleiks var støðan 12-18.
Í seinna hálvleiki stóð verjan nakað stinnari, og við 16 ára gamla Eliasi á Skipagøtu sum støðuga hóttan í álopinum, megnaðu Føroyar at halda málmuninum. Endaliga úrslitið varð 26-32.
Elias á Skipagøtu varð valdur til dagsins leikara eftir dystin.
Føroysku U18-leikararnir iðra seg óiva um seinnu hálvu av fyrra hálvleiki. Í morgin hava teir møguleika at rætta ryggin, tá teir skulu spæla móti Estlandi.
Málskjúttar:
Elias á Skipagøtu, 10
Hákun Vest av Teigum, 4
Pauli Mittún, 3
Julian Kragesteen, 3
Martin Danielsen, 2
Dánjal Ragnarsson, 1
Sakaris Aviano Sakarisson, 1
Ivan Mrdalo, 1
Høgni Fríðuson Gaard, 1


text:
Sverri Egholm
15.11.2014 - 03:37
Ítróttur > Ítróttur > Fótbóltur
Síðsti landsdysturin hjá føroyska landsliðnum í ár fer í gongd klokkan 19:45. Føroyar møta Grikkalandi í griska høvuðsstaðnum Athen.
Portalurin fylgir gongdini í dystinum.
Grikkaland - Føroyar (0-1)
90 min: Dysturin er av og Føroyar vunnu 1-0 á Grikkalandi
90 min: Grikkar trýsta øgiligt. 1 minuttur eftir
90 min: 4 minuttir eru lagdir afturat
88 min: Stórur møguleiki til grikkar. Bólturin fer beint á tvørtræið
87 min: Føroyska liðið ger sína síðstu útskifting. Brandur Olsen fer út og Klæmint A. Olsen kemur inn
84 min: Føroyar gera eina útskifting afturat. Oddmar Fæø kemur inn fyri føroyska málskjúttan Jóan Símun Edmundsson
82 min: Grikkar leggja stórt trýst á Føroyingar fyri at fáa útjavnandi málið. Ferðin í spælinum er sera høg
74 min: Føroyar gera eina útskifting. Út fer Christian Lamhauge Holst og inn kemur Pól Jóhannus Justinussen
68 min: Rimmar møguleiki til Grikkaland, men hann fer tíbetur uppum málið
61 min: Jóan Símun Edmundsson hevur lagt Føroyar á odda!
57 min: Gult kort til Atla Gregersen
51 min: Tað var líka við at Fróði Benjaminsen á odda 1-0 við einum skoti í brotsteiginum. Skotið fór á stongina og út
48 min: Gult kort til Hall Hansson, sum harvið ikki fær verið við til næsta dyst
46 min: So eru liðini aftur á vøllinum og dysturin er bríkslaður í gongd aftur
45 min: Liðini eru farin til hálvleiks
45 min: Risa møguleiki til Jóan Símun Edmundsson síðst í fyrra hálvleiki, men tað eydnaðist ikki Jóan Símuni fáa bóltin í netið.
45 min: 1 minuttur er lagdur afturat í fyrra hálvleiki
42 min: Stórur møguleiki til Føroyar. Fróði Benjaminsen roynir seg í sekstanmetrinum við at skalla bóltin, men bólturin fór tíverri ikki í málið
34 min: Grikkar leggja trýst á føroyska liðið, men fáa einki burturúr málmøguleikunum
17 min: Brandur Olsen við farligum skoti aftaná fríspark, men bólturin fer á stongina og út
15 min: Jóan Símun Edmundsson fekk bóltin tætt við málið, men fekk ikki skot á. Leikar framvegis javnt á, men Føroyar leggja trýst á Grikkaland í løtuni
6 min: Framvegis rættiliga javnt. Eingin rættiligur málmøguleiki enn
1 min: Dysturin er farin í gongd


text:
29. desember 2017Nr. 184
Kunngerð um veiðu eftir botnfiski við fiskiførum undir føroyskum flaggi í norskum sjógvi í 2018
Við heimild í § 5, stk. 2, § 34, stk. 1 og 2, § 39, stk. 1, nr. 1, 2, 3 og 4, stk. 2, nr. 2 og stk. 3, og § 81, stk. 2 í løgtingslóg nr. 161 frá 18. desember 2017 um fyrisiting av sjófeingi verður ásett:
§ 1. Kunngerðin fevnir um fiskiskap við fiskiførum undir føroyskum flaggi eftir botnfiski í serbúskaparøkinum hjá Noregi norðan fyri 62°N í 2018 sambært fiskiveiðiavtaluni millum Føroyar og Noreg.
Heildarkvotur og býti av kvotunum
§ 2. Fiskifør undir føroyskum flaggi kunnu í 2018 fiska 4.610 tons av toski, 1.075 tons av hýsu, 500 tons av upsa og 200 tons av øðrum botnfiski í norskum sjógvi norðan fyri 62°N.
Stk. 2. Av heildarkvotunum, sambært stk. 1, verða 3.817 tons av toski, 890 tons av hýsu, 414 tons av upsa og 166 tons av øðrum botnfiski latin persóni ella felagi, sum í 2017, við fiskifari undir føroyskum flaggi, hevði rætt til fiskiloyvi at fiska eginkvotu av botnfiski í norskum sjógvi norðan fyri 62°N, undantikin kvota keypt á uppboði. Fiskiskapurin verður skipaður við egnari árskvotu.
Stk. 3. Av heildarkvotunum, sambært stk. 1, verður rætturin at veiða 793 tons av toski, 185 tons av hýsu, 86 tons av upsa og 34 tons av øðrum botnfiski seldur á uppboði eftir ásetingunum í § 15 í løgtingslógini.
Fiskiloyvi
§ 3. Fiskiskapur eftir botnfiski í norskum sjógvi norðan fyri 62°N kann bert fara fram við fiskifari, sum eftir skrivligari umsókn hevur fingið fiskiloyvi frá Vørn til slíkan fiskiskap, og sum Vørn hevur váttað er á lista yvir fiskifør, ið norskir myndugleikar hava givið loyvi at fiska í norskum sjógvi.
Stk. 2. Bert persónur ella felag, ið lýkur treytirnar í § 5, stk. 1, §§ 6, 7 og 9 og § 51, stk. 2 í løgtingslógini, kann fáa fiskiloyvi sambært hesi kunngerð.
Stk. 3. Fiskiloyvi til kvotu sambært § 2, stk. 2 er samstundis ein góðkenning at reka fiskiveiðu í 2018 eftir ásetingunum í § 5, stk. 1 í løgtingslógini.
§ 4. Skiparin skal fylgja teimum treytum, sum galda fyri veiði í norskum sjógvi norðan fyri 62°N.
Atgongd
§ 5. Fiskifør undir føroyskum flaggi hava í 2018 atgongd at fiska 3.755 tons av toski og 325 tons av hýsu í norskum sjógvi norðan fyri 62°N burturav kvotunum, sum føroysk fiskifør hava rætt at fiska í russiskum sjógvi í Barentshavinum í 2018 sambært kunngerð um veiðu eftir botnfiski við fiskiførum undir føroyskum flaggi í russiskum sjógvi í 2018.
Stk. 2. Atgongdin at fiska kvotuna sambært stk. 1 verður tillutað persóni ella felagi, sum í 2017, við fiskifari undir føroyskum flaggi, hevði rætt til fiskiloyvi at fiska eginkvotu av botnfiski í norskum sjógvi norðan fyri 62°N, undantikin kvota keypt á uppboði, í sama lutfalli sum egna árskvotan av botnfiski í russiskum sjógvi.
Stk. 3. Fiskiskapur burturav atgongd sambært stk. 1 kann bert fara fram við fiskifari, sum eftir skrivligari umsókn hevur fingið fiskiloyvi frá Vørn til slíkan fiskiskap.
§ 6. Fiskifar, sum fiskar í norskum sjógvi sambært hesi kunngerð, skal senda hesar fráboðanir til Vørn samsvarandi skjali 1:
1) Fráboðan um, at fiskiskapur byrjar. Fráboðanin skal sendast, í fyrsta lagi 24 tímar og í seinasta lagi 12 tímar, áðrenn skipið kemur inn í norskan sjógv.
2) Veiðifráboðan hvønn dag. Hvønn fyrrapart, áðrenn kl. 12 UTC, skal boðast frá veiðu fyri undanfarna samdøgur. Fráboðanin skal sendast, sjálvt um eingin veiða er fingin.
3) Fráboðan um, at fiskiskapur endar. Fráboðanin skal sendast, í fyrsta lagi 24 tímar og í seinasta lagi 2 tímar, áðrenn skipið fer úr norskum sjógvi.
Stk. 2. Fiskifarið skal somuleiðis senda norskum myndugleikum elektroniskar fráboðanir samsvarandi teimum reglum, sum galda fyri fiskiskap í norskum sjógvi.
§ 7. Fiskifar, sum fiskar burturav atgongd sambært § 5 í norskum sjógvi, skal hvørja viku senda veiðifráboðan sambært skjali 2 til russiskar myndugleikar.
Revsing
§ 8. Brot á § 3, stk. 1, § 5, stk. 3 og §§ 6 og 7 verða revsað við sekt, er ikki harðari revsing ásett eftir aðrari lóg.
Stk. 2. Feløg og aðrir løgfrøðiligir persónar verða revsað sambært reglunum í kapitli 5 í revsilógini.
Stk. 3. Sambært § 87 í løgtingslógini kann Vørn beinanvegin taka aftur rættin til at reka vinnuligan fiskiskap, um brot er framt sambært stk. 1, um fiskað er meira enn loyvt er sambært fiskiloyvinum ella sambært hesi kunngerð, ella um fiskifar ikki heldur seg til treytir ásettar í fiskiloyvinum sambært § 3, stk. 1 og § 5, stk. 3 í hesi kunngerð. Rætturin at reka vinnuligan fiskiskap kann takast aftur upp til 4 vikur hvørja ferð.
Gildistíð
§ 9. Henda kunngerð kemur í gildi 1. januar 2018 og fer úr gildi 31. desember 2018.
Fiskimálaráðið, 29. desember 2017
Høgni Hoydal (sign.)
landsstýrismaður
/ Rógvi Reinert (sign.)
Skjal 1
Fráboðanir til Vørn
Niðanfyri standandi fráboðanir skulu sendast Vørn í XML sniði umvegis heimasíðuna, www.vorn.fo, undir “talgild móttøka”. Fráboðanir kunnu eisini sendast umvegis heimasíðuna, www.vorn.fo, undir “fráboðanir”.
1) COE - Fráboðan um, at fiskiskapur byrjar. Skal sendast, í fyrsta lagi 24 tímar og í seinasta lagi 12 tímar, áðrenn skipið kemur inn í norskan sjógv.
Fráboðanin skal hava fylgjandi tekst:
2) CAT – Veiðifráboðan hvønn dag. Fráboðanin skal sendast, sjálvt um eingin veiða er fingin. Skal sendast dagliga fyrrapartin áðrenn kl. 12 UTC.
Fráboðanin skal hava fylgjandi tekst:
3) COX – Fráboðan um, at fiskiskapur endar. Skal sendast, í fyrsta lagi 24 tímar og í seinasta lagi 2 tímar, áðrenn skipið fer úr norskum sjógvi.
Fráboðanin skal hava fylgjandi tekst:
Skjal 2
Veiðifráboðan til russiskar myndugleikar
Veiðifráboðan skal sendast hvørja viku til Barentsevo-Belomorskoe Territorial Department, fax + 7 8152 451945 ella teldupost portcontrol@bbtu.ru.
Avrit av hesi veiðifráboðan skal sendast til Vørn á fax +298 313981 ella teldupost vakt@vorn.fo.
CATCH REPORT
(WHEN FISHING RUSSIAN QUOTA OUTSIDE OF THE RUSSIAN EEZ)
To: Barentsevo-Belomorskoe Territorial Department of the Federal Agency for Fisheries
Fax: +7 8152 451945
e-mail: portcontrol@bbtu.ru
Type of Report:_____________
(daily, weekly, decade, monthly)
Unique numbering from the beginning of the year__________
Fishing period (dates):____________________________
Signature Master's Name


text:
Árni Gregersen, ting.fo 10.08.2017 (21:18)
Trailarin tikin upp
Trailarin, sum fór av vegnum í Søldarfirði er nú tikin upp.
Klokkan 19 var landsvegurin gjøgnum innara partin av Søldarfirði stongdur, so arbeiðsbilar og kranar kundu koma til at taka trailarin, sum fór út av vegnum í gjár uppaftur.
Í gjár var kontainarin og vognurin tikin, men tann kranin orkaði ikki at taka trekkjaran niðan. Tí var boð sent eftir einum størri krana hjá IR Bilum í Kollafirði. Við lagaligum kranaarbeiði eydnaðist at lyfta bilin niðan á og seta hann á ein blokkvogn.
Trekkjarin er illa farin. Talan var um ein heilt nýggjan bil, sum júst var farin í vinnu.
Í kvøld skuldi løgreglan tosa við førarin, sum koyrdi bilin í gjár. Hann hevur ligið á Landssjúkrahúsinum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Svøríki á veg við bótum til svávulsyndarar
Svenska stjórnin fer um tvær vikur at leggja fram lógaruppskot, ið ásetir bøtur fyri brot á reglurnar fyri svávulútlát. Reglurnar hava verið í gildi í trý ár, men higartil hava sviar onki gjørt fyri at taka skip, ið lata út meiri svávul enn loyvt.
Kappingin er avlagað, og alt ov mong skip bróta reglurnar. Tað loysir seg at snýta við bíligum og vánaligum brennievni. Hetta er eisini ein stórur umhvørvisspurningur, segði Johan Hultberg úr Moderata flokkinum undir orðaskiftinum í Ríkisdegnum.
Karolina Skog umhvørvismálaráðharri viðgekk, at hetta er ein stórur trupulleiki, men segði, at praktiskir trupulleikar eru við at fanga svávulsyndararnar, tí teir ofta bert eru stutta tíð í svenskum farvøtnum og harumframt ofta hava ymisk brennievni umborð, sum ger eftirlitið trupult. Hetta er eisini orsøkin til, at ongar fráboðanir fyribils hava elvt til ákærur, segði hon.
“Hetta ber ikki til. Tí ætlar stjórnin at mæla til at seta revsitiltøk í gildi fyri brot á reglurnar um svávulútlát. Reglurnar fara at bera í sær, at bøtur skulu rindast - eisini um talan skuldi verið um gáloysni,” segði hon sambært Sjöfartstidningen.
Kelda: Sjöfartstidningen


text:
Prísur
Fyri hvønn persón, tá ið tvey vaksin ferðast saman úr kr. 10.835,-
Pakki
Um hotellið
H10 Montcada er eitt av væl umtóktu hotellunum í stórbýnum Barcelona. Tað hevur eina frálíka frástøðu frá bæði strond og gongugøtu. Á takterrassuni finnur tú jacuzzi og eina fittliga tilhaldsstovu, og harumframt eitt framúr gott útsýnið yvir býin og havið.
Við gongufrástøðu kanst tú vitja fleiri av støðunum í Barcelona, ið eru verd at síggja. Millum teirra kunnu nevnast dómkirkjan, La Rambla, Picasso-listasavnið og Palau de la Música.
GG! Prísurin avhongur alt av nær ferðast verður. Um ferðast verður í háárstíð ella um lítið pláss er umborð á Atlantic kann prísurin verða nakað hægri.


text:
Vilmund Jacobsen 12.06.2018 (20:38)
Seks línuskip í grønlendskum sjógvi
Tvey føroysk ísfiskalínuskip, sum hava fiskað i íslendskum sjógvi, koma heim at landa í vikuni. Skipini hava eina blanding av toski, brosmu og longu.
Á Fiskamarknaði Føroya vita tey at siga, at fimm ísfiskalínuskip og eitt frystilínuskip í løtuni fiska í grønlendskum sjógvi, og tey vóna, at okkurt av hesum skipum kemur heim at landa seinast í hesi vikuni.
- Línuskipini, sum fiska í grønlendskum sjógvi, fáa mest av toski og so nakað av brosmu, verður lagt aftrat.
Tvey ísfiskalínuskip og tvey frystilínuskip fiska í løtuni undir Føroyum. Væntandi kemur annað ísfiskalínuskipið inn at landa fyrst í hesi vikuni, og hitt kemur helst seinast í vikuni.
- Skipini, sum fiska undir Føroyum, hava mest av longu og toski og so nakað av hýsu.
Á Fiskamarknaði Føroya vita tey eisini at siga, at streymurin verður rímiligur hesa vikuna, og veðri verður gott. Tí vænta tey eisini, at nakað verður av útróðrarfiski.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Brot úr brævi sent skúlunum 16. februar 2017:
Samstundis skulu vit boða frá, at várroyndin í 8.fl ikki verður sum lýst. Vit samskipa hana ikki á sama hátt sum í 9.fl og 10.fl. Í staðin verður royndin opin frá viku 10.
í komandi viku, viku 10, eru tískil venjingar (royndir) til 8. flokk tøkar.
Vit lata upp mánamorgunin 6. mars 2017 kl. 7.45
Í viku 10 letur næmingur í 8. flokki inn 1 avrik í hvørji partsroynd.
í viku 11 og 12 eru venjingarnar hjá 8. flokki eisini tøkar, og kann næmingur í 8. flokki lata inn fleiri avrik í hvørji partsroynd.


text:
Føroyskir sangtekstir
- Á kvøldartíð ein vinur stillur stendur
- Á teim ljósu strondum
- Á, signaða, lívssæla land
- Áh, at byrja við tær, tú, mín Jesus, tað er
- Áh, hoyr hin glaða boðskap
- Áh, syng um hann, av Himli steig
- Av krossinum ein kelda rann
- Bert eitt stig, bert eitt stig, tú, sum ivandi ert
- Bert nakrar stundir enn
- Boðskapin syng nú um Jesus
- Eg langt í vestri var
- Eg líta kann meg á hann
- Eg skal altíð vera hjá tær
- Eg vilstur var av leið
- Ei tár hin morgun í himmalborgum
- Ein ferðamaður – og landið fremmant
- Ein leið til frelsu eina
- Ein lítil stund, og stríðið er at enda
- Eitt er landið, sum eingin á fold hevur sæð
- Eitt vakurt stað var henda jørð
- Elskaður til endan
- Enn, enn blóðkeldan flýtur
- Er alt bert myrkur, er brostin vón
- Er títt hjarta tyngt og troytt, er mótið lítið
- Far, far bert til Harran, tín Gud, tú í bøn
- Gev mær at kenna betur
- Golgata sigur so bjartur man lýsa
- Gríp lívið nú, sig ikki nei
- Har heima er gleði og friður og hvíld
- Har við Jákups brunn hin dag
- Har við veitslu kongs Belsazars
- Harrin er ljós og frelsa mín
- Harrin Jesus koma skal
- Harrin nú kallar, kallar, kallar
- Harrin, vár verja, vár hjálp og í trongdum ein styrki
- Hitt eina, sum ber, tá ið alt annað svíkur
- Hitt vermandi sólskin og fuglanna ljóð
- Hoyr, ein rødd av Himli sigur
- Hvar skal eg frá tíni ásjón fara
- Hvat var verðin uttan Jesus
- Hví manst tú ivandi standa
- Hví vilt tú óttast, áh, mín sál
- Hvíl teg í Gudi, dýrt keypta sál
- Hvíl teg í Guði, dýrtkeypta sál
- Hvør og ein frelsast kann
- Hvør trúði hinum boðskapi, vit hoyrdu?
- Hvør trygg er tann grundin, tit Guds børn, sum er
- Hvør vil manna bátin
- Hygg hitt Guds Lamb
- Í hundraðtúsundtali her
- Í tí landinum langt burtur
- Jesus doyði fyri teg
- Kom til krossin, har er hvíld at finna
- Ljóði frítt hesi gleðiboð
- Mær halda Harrans hendur
- Millum myrkur, stormar, sorgir
- Mín hvíld er í Himli, mín hvíld er ei her
- Mín sál er frelst, halleluja
- Náðiboðið frítt nú ljóðar
- Nú eina ferð enn Guds orð ljóðar her
- Opið Guds elskandi hjarta man standa
- Øll dýrd veri Guds, hann stór verk rikar av
- Sál, sum ófrelst, friðleys gongur
- Skjótt rennur tíðarinnar skeið
- Sorg undan gleði, hjálp eftir neyð
- Standandi á torginum hin líðilanga dag
- Synd fyri okkum jú hin syndafríi varð
- Syng, áh, syng ta gomlu søgu
- Tá forðum Gud til Ísrael
- Tá sól í kvøldarroða vóð
- Tað blóð, sum rann á krossinum
- Tað er ein onnur, betri verð
- Tað er einki sum hitt gamla orðið
- Tað var páskamorgun árla
- Tað var, tað var so sæl ein stund
- Tala nú, Harri Jesus
- Tann dagin, Jesus frelsti meg
- Tó tín synd er sum skarlak
- Tøkk fyri Orð títt, Frelsari dýri
- Tú høgi kongur Ísraels
- Tú mítt ljós, mítt lív, mín lutur
- Tú ofraði teg fyri meg
- Tú opnan sært Guds faðirfavn
- Tú sál, í myrkri sokkin
- Tú, sum várt bikar hevur fylt
- Um Harrin teg kallaði nú í dag
- Vár Faðir, vit tilbiðja
- Ver mær ein klettur, mín Gud, har eg altíð kann fara
- Við hvørt ein song eg hoyri
- Við silvur og gull ei mín frelsa varð vunnin
- Vilt tú ei koma
- Vit fara til várt Himmalheim
- Vit syngja um kærleika hans


text:
- Tíðindi, mentan og ítróttur
Samgongan missir - Javnaðarflokkurin størstur
Samgongan hevði verið fyri stórum skrædli, hevði mist meirilutan, og Javnaðarflokkurin hevði verið størsti flokkur á tingi, um val var nú.
Tað vísir úrslitið av nýggjari veljarakanning, sum Gallup hevur gjørt fyri Dimmalætting.
Samgonguflokkarnir høvdu fingið 41,8 prosent av atkvøðunum og 14 tingsesssir. Afturgongdin er 16 prosentstig samanborið við valúrslitið 29. oktober í 2011. Samgongan hevði mist fimm tingsessir.
Stór afturgongd
Sambært kanningini fær Sambandsflokkurin 17,4 prosent av atkvøðunum og seks tingsessir. Hann missir tveir. Tað er ein stór afturgongd samanborið við valúrslitið í 2011, tá Sambandsflokkurin fekk 24,7 prosent av atkvøðunum.
Fólkaflokkurin fær í nýggjastu kanningini 18,9 prosent av atkvøðunum og seks tinglimir. Eisini hann missir tveir tingsessir.
Miðflokkurin hevði varðveitt báðar sínar tingsessir, og hevði fingið 5,5 prosent av atkvøðunum.
Javnaðarflokkurin vinnur
Stóri vinnarin í nýggjastu kanningini er Javnaðarflokkurin, sum hevði verið størsti flokkur, um val var nú. Javnaðarflokkurin fær sambært kanningini 28,3 prosent av atkvøðunum og níggju tingsessir.
Framgongdin er 10,5 prosentstig samanborið við seinasta val.
Tjóðveldi fær 21,3 prosent av atkvøðunum. Hann fær ein tingsess aftrat, og kemur upp á sjey.
Framsókn stendur í nýggjastu kanningini til at fáa 5,4 prosent av atkvøðunum og varðveitir báðar sínar tingsessir.
Og Sjálvstýrisflokkurin, sum fór burtur úr samgonguni í andstøðu og hevur verið í tungum sjógvi, vinnur seg í kanningini upp um tinggáttina og fær umboðan á tingi.
Sjálvstýrisflokkurin varðvetir sín tingsess og fær 3,2 prosent av atvkøðunum.
Sí eisini


text:
Og hanin gól
Bókaklubbin
- Síður: 24
- Útgávuár: 2017
- Upprunamál: svenskt
- Innbinding: innbundin
- Rithøvundur: Sven Nordqvist
- Myndir: Sven Nordqvist
- Týðari: Niels Jákup Thomsen
Pettson gamli eigur einar tíggju hønur í høsnarhúsinum. Findus, fressurin hjá honum, plagar at beistast við tær. Hønurnar eru bestu vinir hjá Findusi – næst eftir Pettson, sjálvandi.
Men ein dagin kemur Pettson við einum hana til hønurnar. – Hygg, vit hava fingið hana, káka tær. – Sum hann er prúður! Men Findus er ikki samdur. Hann heldur, at hanin tekur sítt pláss hjá hønunum. Og so gelur hann alla tíðina ...


text:
Leikur og matur
Byrja kvøldið við einum góðum bita í Áarstovu áðrenn sýningina á Tjóðpallinum. Í samstarvi við Áarstovu bjóða vit nú okkara gestum møguleika at njóta ein góðan bita, áðrenn farið verður til leik á Tjóðpallinum. So kunnu tit veruliga njóta eitt heilt kvøld við hugna, matlist og leiklist á hægsta stigi.
Matskrá í Áarstovu:
Týsdag - hósdag verður farið til borðs kl. 18.00 áðrenn sýning kl. 19.30
Sunnudag verður farið til borðs kl. 20.30 aftaná sýning kl. 18.00
_____
2 rættir úr matskránni
við drykkivørum
_____
Vel millum høvuðsrætt og dessert ella forræt og høvuðsrætt
Kostnaður 740 kr
Tilboðið er galdandi í sambandi við sýningar týsdag, mikudag, hósdag og sunnudag og skal bíleggjast í seinasta lagi dagin fyri sýningina.


text:
Orð: Jacob Hansen
Lag: Christoph Ernst Friedrich Weyse
Viðmerking: Yrktur í 1907.
1. Nú vakni øll úr svøvni glað,
nú náttarstundin hvarv;
nú sær mítt eyga ljósan dag,
nú byrjar dagsins starv.
2. Nú sólin vísir andlit blítt,
hon fer um fjørð og sund;
hon vermir arma hjarta mítt
og gleðir sára lund.
3. Hon minnir meg á morgun tann,
tá hann úr deyða stóð,
ið sigur yvir syndum vann
og yvir deyðans tjóð.
4. Ja, glaður hvør til dagsverk fer
í Jesu Kristi navn;
og tá ið tað at kvøldi ber,
hann førir oss í havn.


text:
Aftur í ár hevur brandvenjing verið í Vágs skúli – og var brandvenjingin ónsdagin 10. okt.
Tag: Vágs skúli
Alexander úr Vágs skúla vann Pangea roknikappingina
Leygardagin vóru finalur í Havn í føroyska partinum av stóru Pangea roknikappingini.
Vágs Skúli stórfingna gávu frá íslendskum pari
Vágs Skúli fekk í dag eina stórfingna gávu frá íslendaska parinum Margrét G. Scheving og Ásbjørn Óttarsson.
Lærarastørv leys at søkja í Vágs Skúla
Vágs Skúli søkir eftir samstarvshugaðum og fakliga dugnaligum lærarum at byrja skúlaárið 2017/2018.
Nýggja spæliplássið verður sett upp
Nýggja spæliplássið hjá Vágs Skúla verður nú sett upp.


text:
Farskráin er skrá fyri smærri før, samb. Løgtingslóg nr. 9 frá 5. mars 1970 um skráseting av skipum, sum seinast broytt við løgtingslóg nr. 63 frá 15. mai 2014.
Øll før undir 15 BT hava skyldu at meldað til Farskránna. Før á 5 BT ella yvir, men undir 15 BT, kunnu eftir umbøn frá eigaranum skrásetast í skipaskránni.
Skipaskrásetingin i Tórshavn umsitur farskránna fyri landið.
Pantirættindi
Skal pantirættindi skrásetast í fari, sum er yvir 5 BT / 5 BRT, skal farið skrásetast í Føroya Skipaskráseting.
Rættindi í førum undir 5 BT / 5 BRT, skulu skrásetast á Tinglýsingarstovuni,
Traðagøta 38, Postboks 2048, FO-165 Argir.
Oyðublað: Tilmelding til bátayvirlitið.


text:
Orð: Herbert C. Anstey
Lag 1: Philip Paul Bliss
Lag 2: Walisiskt
Týtt: Victor Danielsen
Upprunaheiti: The harvest is passing
1. Hoyr, syndari, meðan Gud enn man teg kalla
og náðiboð saman við ávaring ber!
Hoyr, hoyr hann, at dómur ei á teg skal falla!
Tí heystið, tað líður, og summarið fer.
Niðurlag: Ja, heystið, tað líður, og summarið fer,
ja, heystið, tað líður, og summarið fer!
2. Hvør mangan hann minti teg greitt um tín vanda,
hvør mangan í kærleika drigin tú er!
Skjótt, skjótt! Lat hann longur ei óhoyrdan standa!
Tí heystið, tað líður, og summarið fer.
3. Óhoyrdur og vanvirdur fer hann tá frá tær –
hvør angist og ræðsla í bróst títt tá sker!
Kom, kom tí í dag, meðan enn hann er hjá tær!
Tí heystið, tað líður, og summarið fer.
4. Nú skjótt skal mót ævigu náttini skýma,
og hitta skal Gud sínar fíggindar her;
nú, syndari, nú! Slepp tær undan tí tíma!
Tí heystið, tað líður, og summarið fer.
5. Nú, meðan Guds náði enn yvir tær lýsir,
lat heimin nú fara og bjargaður ver,
trúgv orðinum greiða, sum vegin tær vísir!
Tí heystið, tað líður, og summarið fer.


text:
Í videoini her prátar Garreth McCarthy við amerikanska venjaran Jon Urbanchek, sum hevur vant millum annað olympisku stjørnurnar Gary Hall Senior (!) og Tom Dolan. Urbanchek er tiltikið opin og gevandi, og kom millum annað við góðum ráðum og tilfari til Jón Bjarnason upp undir EJM í Beograd. Teir tosa her um X-faktorin hjá svimjivenjarum … at líka mikið um tú kopierar ALT hjá einum succésríkum venjara, so er tað týdningarmesta tann diffusi X-faktorurin, sum ger at akkurát hesin venjari kann fáa sínar svimjarar til ótrúlig ting.
5 thoughts on “Jon Urbanchek um X-faktorin hjá svimjivenjarum”
-
HA-HA-HA
Óiva ein ræðuligur setningur hjá einum pædagogi at hoyra… 🙂
Jon er kanska bert uml. 165cm høgur, men hann er KEMPU stórur í mínum heimi.
Hann umtalar tey sum eru best til venjing og til kappingar av “lítlum týdningi”. Men til tær stóru kappingarnar tá “knekkar filmurin”. . .
Okur venjarar kenna óiva alt ov nógv sum hava tað soleiðis. Og hava ikki tað luksus sum Urbanchek hevur, at bara velja tey frá. Onkur hevur kanska ikki hjarta til tað, tí tað er hart.
Hatta er ein maður sum okur mugu fáa hendan vegin í eina viku 😉
-
Í Íslandi frostbitnir av at ganga á kantinum av uttandurahyljum um veturin. Í Føroyum líkbleikir, og í Mission Viejo teir reinu blámenn.
Must go to Mission Viejo !
-
Okur her suðuri hava eina pena brúna farvu 😉
Og Smyril siglir hvønn dag, vælkomin suður 😉
-
-
-
Eg haldi at hesin maðurin er ótrúligur, so er tað sagt. Jantelógin hevur ongan møguleika í USA, og tað er ein av teirra størstu fyrimunum í ítrótti. Hesin maðurin nærmast predikar anti jantelóg, super.
-
Ger viðmerking Cancel reply
This site uses Akismet to reduce spam. Learn how your comment data is processed.


text:
Orð: J. Mentzer/Hans Adolph Brorson
Týtt: Rasmus Rasmussen
1. O, um eg hevði túsund tungur
og heimsins besta ljómalag,
tá mundi sál mín sløkt sín hungur
og lovað Guði hvønn ein dag,
útbúgvið sær eitt paradís
og mettað seg við Harrans prís.
2. O, ljómi, allar grønar lundir,
nú kvøði lovsong, hvørt eitt blað,
og syngi Guði dagsins stundir
við mær eitt samfelt gleðilag.
Tit blómur, nígið djúpt við spekt
við mær at heiðra Harrans mekt.
3. O, komi her, hvørt kykt á foldum,
sum anda dregur sær í bróst,
lat’ losna takkarljóð úr holdum,
og læni mær hvørt sína reyst,
at eg kann prísa Harrans náð,
sum meg umgirðir foldum á.
4. Eg havi mína lívsins daga
sæð mong og máttug tekin á,
at Guð við bæði ást og aga
meg hevur ført at fjakka svá,
at altíð hond hans til mín rakk,
tá sálin djúpst í díkið sakk.
5. Tit, heimsins sorg og gleðin bjarta,
ei skulu longur tøla meg,
til himna hevjar seg mítt hjarta
frá tykkum burt á Harrans veg,
hálovaður so veri tú,
trúfasti Guð í himnabú.
6. Um góðsku tína sál mín kvøði
til lívsins síðsta andadrátt,
ja, tá mín tunga lamd av møði
í munni mínum tagnar brátt,
og einki ljóð er barmi í,
tá stígi míni suff mót ský.
7. Tann tøkk er veik, eg her kann bjóða,
forsmá tó ikki barnið títt,
á himni skal hon betur ljóða,
tá einglalagið verður mítt.
Í høga kóri syngi tá
eg ævinligt halleluja.


text:
Færri føðingar og fallandi miðal livialdur í Bretlandi
Talið á barnsburðum í Onglandi og Wales er fallið farnu 11 árini hjá kvinnum í øllum aldursbólkum uttan kvinnum yvir 40 ár, og tann vøksturin hevur verið lítil, úr bert 15,1% upp í 15.4% fyri hvørjar 1.000 kvinnur.
Bretska almenna hagstovan hevur kunngjørt, at alsamt fleiri kvinnur hava útsett at eiga til eftir 40 ára aldur síðan 1990, tá ið 12.032 av teimum átti barn, móti 28.744 (altso meiri enn tvífalt so mangar) í fjør.
Í fleiri 10-ár hava færri kvinnur í lægra aldursendanum átt børn, frá 45.495 undir 18 ár í 1969, niður í 18.076 børn hjá undir 18-ára mammum í 2016.
Hetta 2/3 fall í talinum á føddum børnum hjá øllum aldursbólkum í Onglandi og Wales uttan hjá yvir-40 ára gomlum kvinnum hevur gjørt, at 90% av øllum fólkavøkstri í Bretlandi stendst av vøkstri í talinum á tilfluttum útlendingum.
Í hinum eldra endanum av mannalívinum siga bretsk hagtøl, at í fleiri pørtum av Bretlandi er miðal livialdurin fallin meiri enn 1 ár, veit The Times at siga.
Í fleiri gomlum bretskum ídnaðarbýum og úti á bygd liva fólk eitt heilt ár stytri í miðal enn fyri bert 8 árum síðan, meðan fólk í Landsynningsonglandi (t.e. á London-leiðini) liva fólk heldur longur enn í 2010.
Nú er so stígur komin í tann støðugt hækkandi livialdurin í Bretlandi, tá hann herfyri kom í hæddina, og menn liva til 79,2 ár og kvinnur til 82,9 ár í miðal.
Síðan kríggið, tá myndugleikarnir fóru at savna neyv tøl um miðal livialdur hjá øllum bretum, hevur miðalaldurin veriðjavnt og samt hækkandi.
“At fólk summastaðni í Bretlandi eru farin at liva stytri og so nógv sum eitt heilt ár bert síðan 2010 er eitt risa afturstig fyri fólkaheilsuna,” sigur Sir Michael Marmott, serfrøðingur í ójavnum miðal livialdri hjá ymsum fólkabólkum.
“Nú má Bretland fara undir at kanna gjølla, hvørjar orsøkirnar eru til, at miðal livialdurin kann fara at falla eftir at vera hækkaður javnt og samt í fleiri mansaldrar,” sigur Sir Michael Marmott við The Times of London.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Mentamálaráðharrin og ein løgtingslimur vilja innføra sensur av einstøkum privatum miðlum
Kristin Michelsen: Hetta er brot á lógirnar hjá Javnaðarflokkinum
100.000 í bót vegna manglandi trygd
Eingin makrelur í Føroyskum sjógvi
Jenis ætlar sær í landsstýrið
Alt hevur sína tíð her á fold
Feðgar lógu hvørjum øðrum eftir lívinum
R7 og KvF samsenda
Føroyar og Føroyingar... Ja, hvat er at siga um okkum?
Dennis og Jenis í sendingini NOVA. Lokalsending Nova úr Suðuroynni í dag frá klokkan 13.00 til 15.00
Vespureiðrið (93) - 15. okt 2018
Tað er ikki p-talið sum ger okkum til føroyingar
NOVA úr Suðuroynni - Sending 25 - prát við Jenis av Rana
Óttast Kinesiska 5G tøkni
Fuglafjarðarsendingin (7) - 18. okt. 2018
Islamar vildu hava australska rossaranch, og ánarin er tjóðarhetja
Óreglusemi á fundarborði í fiskimálaráðnum
Professari skotið seg í armin til at mótmæla Trump
Sosialt ólag millum svørt og ikki rasisma er orsøk til svarta mannfallið í USA
Kommunuskatturin minkar í Klaksvík og Runavík
Metis - Øll sendingin - 16. oktober 2018
Líggjas Johannesen: Hvar eru pengarnir brúktir?
At lata Almannaverkinum fleiri íbúðir loysir sjálvandi nakað
Eg gangi út frá, at Poul Michelsen hevur eina góða frágreiðing til vanliga skattgjaldaran
Samband
Postboks 226
FO-600 Saltangará


text:
Nýggja røktarheimið í Vestmanna er innrættað við búrúmum við tilhoyrandi setstovum.
Øll búrúmini eru á somu hædd, meðan onnur størri høli og køkur eru í niðaru hæddini.
Umframt tey 24 búrúmini hevur røktarheimið eisini setstovur, ergo- og fysioterapi og stórkøk. Haraftrat eru eisini høli til starvsfólk og tøkni.
Bygningurin liggur á Grønanesi við útsýni inn á Vestmannafjørð.
Grevstur á økinum byrjaði á heysti í 2010.
Røktarheimið í Vestmanna
Byggiharri: Vestmanna Kommuna
Høvuðsarbeiðstakari: Kanjon
Ráðgevarar: SNA, LBF, KJ Elráð, SMJ Ráðgevandi verkfrøðingar
Byggiár: 2010 – 2012


text:
Vilmund Jacobsen 15.04.2018 (10:46)
Skrásetir krígsminni í Vága kommunu
Í samband við arbeiðið at endurnýggja býarplanin í Vága kommunu, heitti kommunan á Jon S. Hansen, masterlesandi í søgu, um at skráseta krígsminnir í kommununi á Gis-skipanina.
Hetta arbeiðið hevur verið gjørt undir leiðslu av fornfrøðinginum, Helga Mikkelsen.
Sum partur av skránni fyri Savnsfagnaðin Vágum, 20.-22. apríl, fer Jon S. Hansen at hava eina framløgu av hesum skrásetingum.
- Helgi Mikkelsen, fornfrøðingur, fer eisini at greiða frá Gis-skipanini og tí nýggja talgilda fornminniskortinum, verður sagt úr Vágum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Myndir frá 1934 og '35 við Sólarris undir Ísland og við Grønland. Allar myndirnar umborð eru úr myndasavninum hjá Jesar Hansen úr Sandavági.
18.august 1941 bleiv Sólarris rakt av einari minu, sprongdist og sakk.
8 mans vóru við skipinum, 3 bjargaðust uppá ein flaka í teir høvdu gjørt áðrenn hendan túrin, og 5 mans sjólótust.
Teir ið sjólótust vóru: Johan Johansen, Sandavági; Hans Simonsen, Sandavági; John Petersen, Sandavági; Gudmund Gudmundsen, Sandavági; Poul Durhuus, Vestmanna.
Teir ið komu frá hendingini við lívinum og sótu á flakanum í 78 tímar vóru:
Petur á Steig, Dávur Magnussen og Alfred Jacobsen allir úr Sandavági.


text:
Enn einaferð mátti eg sjálv fara í gongd, tí eg ikki hevði hjarta til at gjalda tann dýra prísin, sum ein vakur seingjarhimmal kostar í dag. Altso, 500-600 kr.. er tað ikki í dýrara lagi? Tað haldi eg altso at tað er. Ja, okey, onkrir eru eisini fyri eini 300-400 kr.
Tað var so heppi, at eg tilvildarligt átti alt tilfarið heima. Eg keypi í heilum ymiskt til hondarbeið, sum so liggur í onkrum kassa, til eg finni útav hvat eg kann brúka tað til. So eg fann eitt hvítt toy við prikkum, sum eg keypti fyri 40 kr í IKEA. Tað ljósareyða toyið við fittu blondini, havi eg átt í fleiri ár og ongantíð vita hvat eg skuldi brúka tað til. Men nú kom tað alvorliga til sín rætt. Stálringin keypti eg í Søstrene Grene fyri jól, sum eg tá brúkti til jólaprýði.
Tilfar:
Bæði toystykkini eg brúkti, vóru áleið 1,7×2 m.
Útyvir toyi, hevur tú brúkt fyri einum stívum stálringi, sum tú skalt festa toyið á.
Nál og tráð
Ein krók at skrúða upp undir loftið.
Soleiðis gert tú:
Legg bæði toystykkini saman.
1,7 m er longdin á seingjarhimmalinum, sum hongur niður og 2 m er breiddin, sum tú faldar oman yvir stálringin. Legg 1 cm av toyi yvirum stálringin, falda tað og fest tað við nálum. Soleiðis heldur tú fram allan vegin runt um ringin.
Eitt gott hugskot fyri at toyið skal verða javnt deilt, er at festa tað fýra staðni á stálringinum við jøvnum millum rúmi, áðrenn tú festir restina. Tá alt toyið er fest javnt runt um stálringin, byrjar tú at seyma tað fast við hond.
Tá hetta er liðugt, klippur tú tveir langar traðrir. Fest ein tráð einu megin stálringin og so aftur við sama tráði beint yvirav. Ger tað sama við hinum tráðnum, bara soleiðis at teir krossa hvønn annan. Nú skuldi tú kunna hongt seingjarhimmalin upp, soleiðis at hann hongur í javnvág.
Tadaaa, nú er við at verða klárt.
M&K


text:
- Tíðindi, mentan og ítróttur
Skilir ikki atfinningar hjá Høgna Hoydal
Tak niður
Er politiska skipanin ov veik at standa ímóti sterku økonomisku áhugamálunum hjá reiðarunum?
Spurningurin er aktuellur, nú løgmaður sigur, at milliardastóru virðini, sum eru í fiskivinnuni, seta tinglimir undir øgiligt trýst.
Harafturat spyr landsstýrismaðurin í fiskivinnumálum, Høgni Hoydal, alment, um tað eru fýra tey størstu reiðaríini ella løgtingið, sum skulu avgera fiskivinnupolitikkin í Føroyum.
Jógvan Jespersen er stjóri í felagnum Nótaskip, har trý av teimum fýra størstu reiðaríunum, sum landsstýrismaðurin tosar um, eru umboðað.
Hann skilir ikki rættiliga atfinningarnar - at hesir leiðandi politikararnir tosa við so stórum stavum um trýst.
- Tá man bjóðar seg fram at vera løgtingsmaður, so má man taka tað við, at tann veljarin, sum hevur valt teg, kemur til tín og hevur ein meining um, hvat tú eigur at gera, sigur Jógvan Jespersen.
Hoyr samrøðu við Jógvan Jespersen omanfyri greinina.
Sí eisini


text:
OYÐUBLØÐ
Fyll út oyðublaðið og send til liv@liv.fo
Verður farið í farloyvi uttan løn, steðgar inngjaldið til tína eftirløn. Vinarliga fyll út og send okkum niðanfyri standandi oyðublað, so venda vit aftur og greiða nærri frá, hvørjir møguleikarnir eru.
Tá ið tú vilt tekna eina trygging ella gera broyting/ar í tryggingaravtaluni í tryggingartíðini, hava vit tørv á upplýsingum, sum kunnu hava týdning fyri meting av tryggingarváðanum.
HEILSULÝSING P5 HEILSULÝSING P8 HEILSULÝSING P15
Allir tryggingartakarar hjá LÍV, kunnu leggja kærur fyri Ankenævnet. Áðrenn kærast kann, skal tryggingartakarin hava roynt, at fáa í lag eina nøktandi semju við LÍV. Verður ikki komi á mál við hesum, skal ein skrivlig kæra sendast til Ankenævnet. Kæran skal vera á donskum. Samstundis sum kært verður, skal gjaldast kr. 200,- inn á bankakonto nr. 9541-9078630 hjá Ankenævnet. Fær tryggingartakarin fult ella lutvíst viðhald í kæruni, verður gjaldið afturrindað
Samband við LIV
Vitja okkum mánadag - hósdag kl. 10-16
og fríggjadag kl. 10-15
Kopargøta 1 – Boks 206 - 110 Tórshavn
Tú er vælkomin at skriva eini boð til okkara niðanfyri við at fylla út teigarnar.
Vinarliga minst til at skriva inn P-talið.


text:
Frælsu ítróttirnar eru ymiskar, og tí er venjingin innan einstøku greinarnar eisini sera ymisk, t.d. er lítið samanfall millum venjing í longdarlopi og miðteinarenning. Av hesum sama hava vit venjarar, ið taka sær av sergreinini burturav, men sokallaðu almennu venjingina, sum allir íðkarar njóta gott av, kunnu fleiri venjarar taka sær av. Hetta at fleiri venjarar eru til ymsu íðkararnar krevur, at allir venjarar vita um venjingarprinsipp hjá hvør øðrum og virða tað í t.d. almennu venjingini, men hetta er júst tað, ið eisini tryggjar íðkarum okkara fjølbroyttar og mennandi venjingarumstøður. Partur av fokus á at útvega venjarar hevur víst seg við at felagið eigur tveir venjara-instruktørar, ið eru útbúnir eftir svensku útbúgvingarskipanini og hesir hava havt skeið bæði í felagnum og fyri FÍF fyri at rekruttera venjarar við grundleggjandi útbúgving. Ein venjari krevur fyrst og fremst at tíma at venja og standa við ábyrgd, men grundleggjandi útbúgving saman við servitan er neyðug skalt tú halda sum venjari í longdini.
Barnavenjing
Er venjingin hjá vaksnum spesialiserað, t.v.s. íðkari venur í tráð við val av sergrein, so er hetta als ikki galdandi fyri venjingina hjá børnum og ungum, har dentur verður lagdur á almenna venjing av kroppinum, t.v.s. at øvingar til tess at menna styrki, skjótleika og gyrði (’spændst’ á do.) saman við reaksjónsøvilsum (serliga hoyrn og sjón) og forøvingum til eitt nú longdar- og hæddarlop eru ein aðaltáttur í hvørjum treningspassi, sum aftur kann varierast á óteljandi mátar. Dentur verður somuleiðis lagdur á at samskipa, kenna stev (’rytmesans’ á do.) og styrkja og menna íborin rørslumynstur.
Ítróttagranskarar vilja vera við, at ítróttarlig menning og skjót innlæring í vaksnamannalívinum er treytað av fjølbroyttum og støðugum arbeiði við samskipan og stevkenslu í barndóminum (serliga í 7-12 ára aldri). Alt hetta ger eisini, at krøv til barna- og ungdómsvenjarar eru øðrvísi enn krøvini til sergreinavenjarar, ið t.d. leggja nógvan dent á menning av teknikki og serstakari styrki og ávísum smidleika, umframt at óteljandi endurtøkur av tí sama verður væntað og kravt av tí einstaka íðkaranum.Børn/ung velja sergrein um 14 ára aldur, men vaksin kunnu kortini venja eitt sindur av hvørjum.
Barnavenjingin í Hvirluni er burturav ein íløga í framtíðina, og tann, ið vil síggja ítrótttaúrslit her og nú, verður ivaleyst glaðari onkra aðrastaðni, men tann, ið er nøgd/-ur við lutvísan ágóða her og nú og støðugan ágóða sum vaksin íðkari, hann trívist ivaleyst í Ítróttafelagnum Hvirluni. Ein vinningur, sum kann vera trupul á máta, men sum stórur dentur verður lagdur er, er eitt venjingarumhvørvi merkt av tollyndi og sosialum víðskygni. Tó er eitt aðalkrav bæði til venjarar og íðkarar, at skulu vit hava eitt venjingarumhvørvi við virðing fyri einstaklinginum og felagsskapinum, so mugu vit øll virka fyri hesum. Øll eiga vit ábyrgdina, men venjarin sum tann elsti og tann við vitanini og royndunum gongur á odda og er fyrimynd. Tað eisini hann, sum børnini skulu virða og lurta eftir.
Sergreinavenjing
Grundfilosofiin hjá Hvirluni er, at børn skulu ikki venja sergreinaligt, fyrr enn tey eru vorðin 14 ár. Við røttu barnavenjingini eru tey før fyri at fara í holt við eina og hvørja frælsagrein, og tá skulu tey eisini hava fingið innlit í stórt sæð allar greinar, soleiðis at tey fáa valt eftir egnum áhuga, tí tað man vera longst sum best. Harnæst eru tey ment so mikið nógv sálarliga sum likamliga, at venjingin kann gerast alsamt meir spesialiserað, tá tey hava valt ”sína/-r” grein/-ar, men hetta verður eisini gjørt so líðandi, og einki løgið er í at hava fleiri yndisgreinar og vera 16 ára gomul og fáast bæði við kúluvarp og longdarlop ella 18 ára gamal og kasta diskus, samstundis sum ein eisini fæst við trístøkk.
Venjarar pr 1/11-2014
- Randi Kúrberg (Hvirluvindar, árg. ’02-’04 og árg. ’04-’06). Randi er eisini venjarainstruktørur (børn 7-10 og børn 10-12)
- Steinolvur Geyti (Hvirluvindar, árg. ’02-’04 og ’99-’02)
- Rúni Jacobsen (Hvirluvindar, árg. ’02-’04 og ’99-’02)
- Rigmor N. Arge (mið-/langteinarenning árg. ’99 og eldri)
- Hans Harryson (mið-/langteinarenning árg. ’99 og eldri)
- Heri Ziska (hvirluvindar árg ’99-’02 umframt sergreinavenjing í kast, lop og sprint fyri árg. ’99 og eldri). Heri er eisini venjarainstruktørur (børn 7-10 og børn 12-14)
- Rógvi Højgaard (kast árg. ’99 og eldri)
- Helena Svabo Ziska (hjálparvenjari: Hvirluvindar árg ’07-’09)
- Edna Maria Debes (almennar frælsar árg. ’99-’04)
- Hanus Bergsson (sergreinavenjing í kast fyri árg. ’04-’97)
- Tórur Mortensen (sergreinavenjing í sprint/lop fyri árg. ’02-’97)
- Tinna Berg Jørgensen (hvirluvindar árg. ’99-’02)


text:
[This text is not available in English]
Føroya Bjór Cup fyri vaksin! :DLeygardagin 13. januar 2018 skipar B36 í samstarv við Føroya Bjór fyri Føroya Bjór Cup 2018 í innandura fótbóltið í Høllini á Argjahamri.
Kappingin er fyri vaksin.
Nr. 1, 2, 3 í hvørjum aldursbólkið fáa heiðursmerki, meðan vinnarin eisini fær eina rammu av Føroya Bjór.
4 leikararar, inkl. málverja, eru á vøllinum í senn + møguleiki er at hava ein eyka leikara á hvørjum liðið.
Hægst tveir leikarar úr Effodeildini/1.deild 2017 á hvørjum liðið.
Seinasta freist at melda til er hósdagin 11. januar kl. 18.00.
Prísurin at luttaka er kr. 500,00 pr. lið og verður goldið við tilmelding.Tilmelding fer fram á: https://b36.klubmodul.fo/cms/ProfileEventEnrollment.aspx?EventID=24
.
Møguleiki er eisini at melda til við at senda SMS til 263636 ella teldupost til b36@b36.fo.
Eru spurningar ella ivamál ber til at ringja 26 36 36.
Viðmerkjast skal, at kappingin verður spæld uttan "bandar" og við futsal bóltið.Vit gleða okkum at síggja tykkum til eina rimmar innandura kapping!


text:
Sverri Egholm
07.06.2018 - 16:10
Ítróttur > Ítróttur > Fótbóltur
Tá okkara bestu umboð í kvinnufótbólti bresta saman við teimum bestu úr Slovenia klokkan 17, verður tað á einum Tórsvølli undir umbygging.
Vestarasíðan, sum hevur verið nevnt "Gamla FSF-húsið" seinastu tíðina, verður í løtuni tikið niður, og nýtt skal byggjast. Hetta fer tó ikki at ávirka meira enn so, at umklæðingarrúmini í B36-húsinum verða brúkt ístaðin.
Veðrið er gott og vindurin er lítil og eingin, so tað eru sera góð áskoðaralíkindi á Tórsvølli í dag.
Hvørjar tær fyrstu ellivu sum byrja fyri Føroyar eru, varð kunngjørt um trý tíðina einnapartin.
Jóna Nicolajsen verður í mál, og í verjuni verða Birna T. Mikkelsen, Lív F. Arge, Katrin Akursmørk og Rannvá B. Andreasen. Á føroyska miðvøllinum verða Ansy Sevdal, Olga Kristina Hansen, Eyðvør Klakstein, Ásla Johannesen og Arnborg Lervig. Í álopinum verður Heidi Sevdal.
Á bonkinum verða Monika Biskopstø, Birita Bergsdóttir Nielsen, Milja Reinert Simonsen, Evy á Lakjuni, Margunn Lindholm, Sara Samson Lamhauge, Jacoba Langgaard og Nadja Dam Johannesen.
Dysturin byrjar klokkan 17.